02019A1114(01) — EL — 19.04.2022 — 002.001

Το κείμενο αυτό αποτελεί απλώς εργαλείο τεκμηρίωσης και δεν έχει καμία νομική ισχύ. Τα θεσμικά όργανα της Ένωσης δεν φέρουν καμία ευθύνη για το περιεχόμενό του. Τα αυθεντικά κείμενα των σχετικών πράξεων, συμπεριλαμβανομένων των προοιμίων τους, είναι εκείνα που δημοσιεύονται στην Επίσημη Εφημερίδα της Ευρωπαϊκής Ένωσης και είναι διαθέσιμα στο EUR-Lex. Αυτά τα επίσημα κείμενα είναι άμεσα προσβάσιμα μέσω των συνδέσμων που περιέχονται στο παρόν έγγραφο

Τροποποιείται από:









▼B

ΣΥΜΦΩΝΙΑ ΕΛΕΥΘΕΡΩΝ ΣΥΝΑΛΛΑΓΩΝ ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΣΙΝΓΚΑΠΟΥΡΗΣ







Η Ευρωπαϊκή Ένωση, εφεξής «η Ένωση», και η Δημοκρατία της Σινγκαπούρης, εφεξής «η Σινγκαπούρη», καλούμενες από κοινού εφεξής «τα συμβαλλόμενα μέρη», ή καλούμενες ατομικά «το συμβαλλόμενο μέρος», ΑΝΑΓΝΩΡΙΖΟΝΤΑΣ τη μακροχρόνια και ισχυρή εταιρική τους σχέση, η οποία βασίζεται στις κοινές αρχές και αξίες που αντικατοπτρίζονται στη συμφωνία εταιρικής σχέσης και συνεργασίας, και τις σημαντικές οικονομικές, εμπορικές και επενδυτικές σχέσεις τους· ΕΠΙΘΥΜΩΝΤΑΣ να ενισχύσουν περαιτέρω τη σχέση τους, ως μέρος και συνεκτικά προς τις συνολικές τους σχέσεις, και με την πεποίθηση ότι η παρούσα συμφωνία θα διαμορφώσει ένα νέο κλίμα για την ανάπτυξη του εμπορίου και των επενδύσεων μεταξύ των συμβαλλόμενων μερών· ΑΝΑΓΝΩΡΙΖΟΝΤΑΣ ότι η παρούσα συμφωνία θα συμπληρώσει και θα προαγάγει τις προσπάθειες περιφερειακής οικονομικής ολοκλήρωσης· ΑΠΟΦΑΣΙΣΜΕΝΕΣ να ενισχύσουν τις οικονομικές, εμπορικές και επενδυτικές σχέσεις τους σύμφωνα με το στόχο της αειφόρου ανάπτυξης, ως προς τις οικονομικές, κοινωνικές και περιβαλλοντικές του διαστάσεις, και να προωθήσουν το εμπόριο και τις επενδύσεις με τρόπο που λαμβάνει υπόψη τα υψηλά επίπεδα προστασίας του περιβάλλοντος και της εργασίας και τα σχετικά διεθνώς αναγνωρισμένα πρότυπα και συμφωνίες στις οποίες είναι συμβαλλόμενο μέρος· ΕΠΙΘΥΜΩΝΤΑΣ να βελτιώσουν το βιοτικό επίπεδο, να προωθήσουν την οικονομική ανάπτυξη και τη σταθερότητα, να δημιουργήσουν νέες ευκαιρίες απασχόλησης και να βελτιώσουν τη γενική ευημερία και, για τον σκοπό αυτόν, επαναβεβαιώνοντας τη δέσμευσή τους ως προς την προώθηση της απελευθέρωσης του εμπορίου και των επενδύσεων· ΜΕ ΤΗΝ ΠΕΠΟΙΘΗΣΗ ότι η παρούσα συμφωνία θα δημιουργήσει μια διευρυμένη και ασφαλή αγορά αγαθών και υπηρεσιών, αυξάνοντας κατ’ αυτόν τον τρόπο την ανταγωνιστικότητα των επιχειρήσεών τους στις παγκόσμιες αγορές· ΕΠΙΒΕΒΑΙΩΝΟΝΤΑΣ το δικαίωμα κάθε συμβαλλόμενου μέρους να θεσπίζει και να εφαρμόζει τα αναγκαία μέτρα για την επιδίωξη θεμιτών στόχων πολιτικής, όπως είναι οι στόχοι που αφορούν κοινωνικά θέματα, καθώς και το περιβάλλον, την ασφάλεια, τη δημόσια υγεία και ασφάλεια, και την προώθηση και προστασία της πολιτισμικής πολυμορφίας· ΕΠΑΝΑΒΕΒΑΙΩΝΟΝΤΑΣ τη δέσμευσή τους στον Χάρτη των Ηνωμένων Εθνών που υπογράφηκε στο Σαν Φρανσίσκο στις 26 Ιουνίου 1945 και έχοντας υπόψη τις αρχές οι οποίες διατυπώνονται στην Παγκόσμια Διακήρυξη των Ανθρώπινων Δικαιωμάτων που εκδόθηκε από τη Γενική Συνέλευση των Ηνωμένων Εθνών στις 10 Δεκεμβρίου 1948· ΑΝΑΓΝΩΡΙΖΟΝΤΑΣ τη σημασία της διαφάνειας στο διεθνές εμπόριο προς όφελος όλων των ενδιαφερομένων· ΕΠΙΔΙΩΚΟΝΤΑΣ να καθορίσουν σαφείς και αμοιβαία επωφελείς κανόνες που να διέπουν τις εμπορικές τους συναλλαγές και τις επενδύσεις και να μειώσουν ή να εξαλείψουν τα εμπόδια για τις αμοιβαίες εμπορικές συναλλαγές και επενδύσεις· ΑΠΟΦΑΣΙΣΜΕΝΕΣ να συνεισφέρουν στην αρμονική ανάπτυξη και επέκταση του διεθνούς εμπορίου με την εξάλειψη των εμποδίων για το εμπόριο μέσω της παρούσας συμφωνίας και να αποφύγουν τη δημιουργία νέων εμποδίων για το εμπόριο ή τις επενδύσεις μεταξύ των συμβαλλόμενων μερών, τα οποία θα μπορούσαν να περιορίσουν τα οφέλη της παρούσας συμφωνίας· ΒΑΣΙΖΟΜΕΝΕΣ στα αντίστοιχα δικαιώματα και υποχρεώσεις που υπέχουν δυνάμει της συμφωνίας ΠΟΕ, καθώς και άλλων πολυμερών, περιφερειακών και διμερών συμφωνιών και ρυθμίσεων στις οποίες είναι συμβαλλόμενα μέρη, ΣΥΜΦΩΝΟΥΝ ΤΑ ΑΚΟΛΟΥΘΑ:







ΚΕΦΑΛΑΙΟ ΕΝΑ

ΣΤΟΧΟΙ ΚΑΙ ΓΕΝΙΚΟΙ ΟΡΙΣΜΟΙ

ΑΡΘΡΟ 1.1

Εγκαθίδρυση ζώνης ελεύθερων συναλλαγών

Τα συμβαλλόμενα μέρη της παρούσας συμφωνίας εγκαθιδρύουν ζώνη ελευθέρων συναλλαγών, σύμφωνα με το άρθρο XXIV της GATT 1994 και το άρθρο V της GATS.

ΑΡΘΡΟ 1.2

Στόχοι

Οι στόχοι της παρούσας συμφωνίας συνίστανται στην απελευθέρωση και τη διευκόλυνση του εμπορίου και των επενδύσεων μεταξύ των συμβαλλόμενων μερών, σύμφωνα με τις διατάξεις της παρούσας συμφωνίας.

ΑΡΘΡΟ 1.3

Διατάξεις γενικής εφαρμογής

Για τους σκοπούς της παρούσας συμφωνίας, εφόσον δεν προβλέπεται διαφορετικά, ισχύουν οι ακόλουθοι ορισμοί:

«συμφωνία για τη γεωργία»: η συμφωνία για τη γεωργία η οποία περιέχεται στο παράρτημα 1Α της συμφωνίας ΠΟΕ·

«συμφωνία για τις δημόσιες συμβάσεις»: η συμφωνία για τις δημόσιες συμβάσεις η οποία περιέχεται στο παράρτημα 4 της συμφωνίας ΠΟΕ·

«συμφωνία για τον έλεγχο πριν από την αποστολή»: η συμφωνία για τον έλεγχο πριν από την αποστολή η οποία περιέχεται στο παράρτημα 1Α της συμφωνίας ΠΟΕ·

«συμφωνία αντιντάμπινγκ»: η συμφωνία για την εφαρμογή του άρθρου VI της Γενικής Συμφωνίας Δασμών και Εμπορίου του 1994 η οποία περιέχεται στο παράρτημα 1Α της συμφωνίας ΠΟΕ·

«συμφωνία για τη δασμολογητέα αξία»: η συμφωνία για την εφαρμογή του άρθρου VII της Γενικής Συμφωνίας Δασμών και Εμπορίου του 1994 η οποία περιέχεται στο παράρτημα 1Α της συμφωνίας ΠΟΕ·

«ημέρα»: ημερολογιακή ημέρα·

«DSU»: το Μνημόνιο συμφωνίας σχετικά με τους κανόνες και τις διαδικασίες που διέπουν την επίλυση των διαφορών το οποίο περιέχεται στο παράρτημα 2 της συμφωνίας ΠΟΕ·

«GATS»: η Γενική συμφωνία για τις συναλλαγές στον τομέα των υπηρεσιών η οποία περιέχεται στο παράρτημα 1Β της συμφωνίας ΠΟΕ·

«GATT 1994»: η Γενική Συμφωνία Δασμών και Εμπορίου του 1994 η οποία περιέχεται στο παράρτημα 1Α της συμφωνίας ΠΟΕ·

«εναρμονισμένο σύστημα»: το εναρμονισμένο σύστημα περιγραφής και κωδικοποίησης των αγαθών, συμπεριλαμβανομένων όλων των νομικών επεξηγηματικών σημειώσεων και τροποποιήσεων αυτού (εφεξής επίσης «ΕΣ»)·

«ΔΝΤ»: το Διεθνές Νομισματικό Ταμείο·

«συμφωνία για την έκδοση αδειών εισαγωγής»: η Συμφωνία για τις διαδικασίες έκδοσης αδειών εισαγωγής η οποία περιέχεται στο παράρτημα 1Α της συμφωνίας ΠΟΕ·

«μέτρο»: κάθε νόμος, κανονισμός, διαδικασία, απαίτηση ή πρακτική·

«φυσικό πρόσωπο ενός συμβαλλόμενου μέρους»: ένας υπήκοος της Σινγκαπούρης ή ενός από τα κράτη μέλη της Ένωσης ( 1 ), σύμφωνα με την αντίστοιχη νομοθεσία τους·

«συμφωνία εταιρικής σχέσης και συνεργασίας»: η συμφωνία εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Σινγκαπούρης, αφετέρου, η οποία υπεγράφη στις Βρυξέλλες στις 19 Οκτωβρίου 2018

«πρόσωπο»: ένα φυσικό ή νομικό πρόσωπο·

«συμφωνία για τα μέτρα διασφάλισης»: η συμφωνία για τα μέτρα διασφάλισης η οποία περιέχεται στο παράρτημα 1Α της συμφωνίας ΠΟΕ·

«συμφωνία ΕΑΜ»: η συμφωνία για τις επιδοτήσεις και τα αντισταθμιστικά μέτρα η οποία περιέχεται στο παράρτημα 1Α της συμφωνίας ΠΟΕ·

«συμφωνία ΥΦΠ»: η συμφωνία για την εφαρμογή μέτρων υγειονομικής και φυτοϋγειονομικής προστασίας η οποία περιέχεται στο παράρτημα 1Α της συμφωνίας ΠΟΕ·

«συμφωνία ΤΕΕ»: η συμφωνία για τα τεχνικά εμπόδια στο εμπόριο η οποία περιέχεται στο παράρτημα 1Α της συμφωνίας ΠΟΕ·

«συμφωνία TRIPS»: η συμφωνία για τα δικαιώματα πνευματικής ιδιοκτησίας στον τομέα του εμπορίου η οποία περιέχεται στο παράρτημα 1Γ της συμφωνίας ΠΟΕ·

«ΠΟΔΙ»: ο Παγκόσμιος Οργανισμός Διανοητικής Ιδιοκτησίας·

«ΠΟΕ»: ο Παγκόσμιος Οργανισμός Εμπορίου και.

«συμφωνία ΠΟΕ»: η συμφωνία του Μαρακές για την ίδρυση του Παγκόσμιου Οργανισμού Εμπορίου, η οποία συνήφθη στο Μαρακές στις 15 Απριλίου 1994·







ΚΕΦΑΛΑΙΟ ΔΥΟ

ΕΘΝΙΚΗ ΜΕΤΑΧΕΙΡΙΣΗ ΚΑΙ ΠΡΟΣΒΑΣΗ ΤΩΝ ΑΓΑΘΩΝ ΣΤΗΝ ΑΓΟΡΑ







ΤΜΗΜΑ A

ΚΟΙΝΕΣ ΔΙΑΤΑΞΕΙΣ

ΑΡΘΡΟ 2.1

Στόχος

Τα συμβαλλόμενα μέρη απελευθερώνουν σταδιακά και αμοιβαία τις εμπορικές συναλλαγές στον τομέα των εμπορευμάτων κατά τη διάρκεια μεταβατικής περιόδου, αρχής γενομένης από την ημερομηνία έναρξης ισχύος της παρούσας συμφωνίας, βάσει των διατάξεων της παρούσας συμφωνίας και σύμφωνα με το άρθρο XXIV της GATT 1994.

ΑΡΘΡΟ 2.2

Πεδίο εφαρμογής

Οι διατάξεις του παρόντος κεφαλαίου αφορούν τις εμπορικές συναλλαγές στον τομέα των εμπορευμάτων μεταξύ των συμβαλλόμενων μερών.

ΑΡΘΡΟ 2.3

Εθνική μεταχείριση

Κάθε συμβαλλόμενο μέρος παρέχει εθνική μεταχείριση στα αγαθά του άλλου συμβαλλόμενου μέρους σύμφωνα με το άρθρο III της GATT 1994, συμπεριλαμβανομένων των σημειώσεων και των συμπληρωματικών διατάξεων αυτού. Προς τον σκοπό αυτό, οι υποχρεώσεις που περιέχονται στο άρθρο III της GATT 1994, συμπεριλαμβανομένων των σημειώσεων και των συμπληρωματικών διατάξεων αυτού, ενσωματώνονται στην παρούσα συμφωνία και καθίστανται μέρος της, τηρουμένων των αναλογιών.

ΑΡΘΡΟ 2.4

Τελωνειακοί δασμοί

Για τους σκοπούς του παρόντος κεφαλαίου, στους «τελωνειακούς δασμούς» περιλαμβάνονται δασμοί ή επιβαρύνσεις κάθε είδους που επιβάλλονται κατά την εισαγωγή ή την εξαγωγή αγαθών ή συνδέονται με αυτές, συμπεριλαμβανομένων όλων των μορφών πρόσθετων τελών ή επιβαρύνσεων που εισπράττονται κατά την εν λόγω εισαγωγή ή εξαγωγή.

Στους «τελωνειακούς δασμούς» δεν περιλαμβάνονται:

α) επιβαρύνσεις ισοδύναμες με εσωτερικό φόρο οι οποίες επιβάλλονται σε συνέπεια με το άρθρο 2.3 (Εθνική μεταχείριση)·

β) δασμοί που επιβάλλονται σε συνέπεια με το κεφάλαιο τρία (Μέτρα αποκατάστασης του εμπορίου)·

γ) δασμοί που επιβάλλονται σε συνέπεια με τα άρθρα VI, XVI και XIX της GATT 1994, τη συμφωνία αντιντάμπινγκ, τη συμφωνία ΕΑΜ, το άρθρο 5 της συμφωνίας για τη γεωργία και το DSU·

δ) τέλη ή άλλες επιβαρύνσεις που επιβάλλονται σε συνέπεια με το άρθρο 2.10 (Τέλη και διατυπώσεις που συνδέονται με την εισαγωγή και την εξαγωγή).

ΑΡΘΡΟ 2.5

Κατάταξη των αγαθών

Η κατάταξη των αγαθών κατά τις συναλλαγές μεταξύ των συμβαλλόμενων μερών καθορίζεται στην αντίστοιχη δασμολογική ονοματολογία κάθε συμβαλλόμενου μέρους σύμφωνα με το εναρμονισμένο σύστημα.







ΤΜΗΜΑ B

ΜΕΙΩΣΗ Η ΚΑΤΑΡΓΗΣΗ ΤΕΛΩΝΕΙΑΚΩΝ ΔΑΣΜΩΝ

ΑΡΘΡΟ 2.6

Μείωση και/ή κατάργηση τελωνειακών δασμών επί των εισαγωγών

1. Κάθε συμβαλλόμενο μέρος μειώνει ή καταργεί τους τελωνειακούς δασμούς σε εισαγόμενα αγαθά καταγωγής του άλλου συμβαλλόμενου μέρους σύμφωνα με τα δασμολόγια που περιλαμβάνονται στο παράρτημα 2-Α. Για τους σκοπούς του παρόντος κεφαλαίου, ως «καταγόμενο αγαθό» ή «αγαθό καταγωγής» νοείται η καταγωγή κάθε αγαθού όπως καθορίζεται σύμφωνα τους κανόνες καταγωγής και τις άλλες απαιτήσεις που ορίζονται στο πρωτόκολλο 1.

2. Ο βασικός δασμολογικός συντελεστής σε σχέση με τις εισαγωγές επί του οποίου θα εφαρμοστούν οι διαδοχικές μειώσεις δυνάμει της παραγράφου 1, είναι εκείνος που καθορίζεται στα δασμολόγια που περιλαμβάνονται στο παράρτημα 2-Α.

3. Εάν ανά πάσα στιγμή ένα συμβαλλόμενο μέρος μειώσει τους δασμολογικούς συντελεστές του μάλλον ευνοουμένου κράτους (εφεξής «ΜΕΚ») που εφαρμόζει σε σχέση με τις εισαγωγές μετά την ημερομηνία έναρξης ισχύος της παρούσας συμφωνίας, αυτός ο δασμολογικός συντελεστής ισχύει εφόσον και για όσο διάστημα είναι χαμηλότερος από τον δασμολογικό συντελεστή επί των εισαγωγών ο οποίος υπολογίζεται σύμφωνα με το δασμολόγιο στο παράρτημα 2-Α.

4. Τρία έτη μετά την έναρξη ισχύος της παρούσας συμφωνίας, κατόπιν αιτήματος ενός εκ των συμβαλλόμενων μερών, τα συμβαλλόμενα μέρη θα πραγματοποιήσουν διαβουλεύσεις προκειμένου να εξετάσουν την ενδεχόμενη επιτάχυνση και διεύρυνση του πεδίου εφαρμογής όσον αφορά τη μείωση και κατάργηση των τελωνειακών δασμών επί των εισαγωγών. Σε περίπτωση που τα συμβαλλόμενα μέρη λάβουν απόφαση στο πλαίσιο της Επιτροπής Εμπορικών Συναλλαγών στον τομέα των εμπορευμάτων σχετικά με την εν λόγω επιτάχυνση ή διεύρυνση, η απόφαση αυτή υπερισχύει κάθε δασμολογικού συντελεστή ή κατηγορίας σταδιακής κατάργησης που έχει καθοριστεί σύμφωνα με τα δασμολόγιά τους για το εν λόγω αγαθό.

ΑΡΘΡΟ 2.7

Κατάργηση των τελωνειακών δασμών και των φόρων επί των εξαγωγών

Κανένα συμβαλλόμενο μέρος δεν επιτρέπεται να διατηρεί ή να θεσπίζει τελωνειακούς δασμούς ή φόρους οι οποίοι αφορούν ή συνδέονται με την εξαγωγή ή την πώληση με σκοπό την εξαγωγή αγαθών στο άλλο συμβαλλόμενο μέρος, ούτε εσωτερικούς φόρους σε αγαθά που εξάγονται στο άλλο συμβαλλόμενο μέρος, πέραν εκείνων που επιβάλλονται σε ομοειδή προϊόντα που προορίζονται για εσωτερική πώληση.

ΑΡΘΡΟ 2.8

Ρήτρα διατήρησης της ισχύουσας κατάστασης

Μετά την έναρξη ισχύος της παρούσας συμφωνίας, κανένα από τα συμβαλλόμενα μέρη δεν μπορεί να αυξήσει οποιονδήποτε υφιστάμενο τελωνειακό δασμό ή να θεσπίσει νέο τελωνειακό δασμό, σε ό,τι αφορά την εισαγωγή αγαθών καταγωγής του άλλου συμβαλλόμενου μέρους. Αυτό δεν εμποδίζει τη δυνατότητα ενός συμβαλλόμενου μέρους να αυξήσει έναν τελωνειακό δασμό στο επίπεδο που ορίζεται στο δασμολόγιό του το οποίο περιλαμβάνεται στο παράρτημα 2-Α, έπειτα από μονομερή μείωση.







ΤΜΗΜΑ Γ

ΜΗ ΔΑΣΜΟΛΟΓΙΚΑ ΜΕΤΡΑ

ΑΡΘΡΟ 2.9

Περιορισμοί εισαγωγών και εξαγωγών

1. Κανένα συμβαλλόμενο μέρος δεν επιτρέπεται να θεσπίζει ή να διατηρεί οποιαδήποτε απαγόρευση ή περιορισμό επί της εισαγωγής οποιουδήποτε αγαθού από το άλλο συμβαλλόμενο μέρος, καθώς και επί της εξαγωγής ή πώλησης με σκοπό την εξαγωγή οποιουδήποτε αγαθού το οποίο προορίζεται για το έδαφος του άλλου συμβαλλόμενου μέρους, σύμφωνα με το άρθρο XI της GATT 1994, συμπεριλαμβανομένων των σημειώσεων και των συμπληρωματικών διατάξεων αυτού. Προς τον σκοπό αυτό, το άρθρο XI της GATT 1994, συμπεριλαμαβνομένων των σημειώσεων και των συμπληρωματικών διατάξεων αυτού, ενσωματώνονται στην παρούσα συμφωνία και καθίστανται μέρος της, τηρουμένων των αναλογιών.

2. Τα συμβαλλόμενα μέρη θεωρούν ότι, πριν από τη λήψη τυχόν μέτρων που προβλέπονται στο άρθρο XI παράγραφος 2 στοιχεία α) και γ) της GATT 1994, το συμβαλλόμενο μέρος που σκοπεύει να λάβει τα μέτρα κοινοποιεί στο άλλο συμβαλλόμενο μέρος όλες τις σχετικές πληροφορίες, με σκοπό να βρεθεί λύση κοινά αποδεκτή από τα συμβαλλόμενα μέρη. Τα συμβαλλόμενα μέρη μπορούν να συμφωνήσουν για τα μέσα που είναι αναγκαία για τον τερματισμό των δυσχερειών. Εάν δεν επιτευχθεί συμφωνία εντός 30 ημερών από την κοινοποίηση των εν λόγω πληροφοριών, το συμβαλλόμενο μέρος εξαγωγής μπορεί, δυνάμει του παρόντος άρθρου, να εφαρμόσει μέτρα για την εξαγωγή του συγκεκριμένου αγαθού. Σε εξαιρετικές και κρίσιμες περιστάσεις που απαιτούν άμεση δράση και αποκλείουν την εκ των προτέρων ενημέρωση ή εξέταση, το συμβαλλόμενο μέρος που προτίθεται να λάβει τα μέτρα μπορεί να εφαρμόσει αμέσως τα προληπτικά μέτρα που είναι αναγκαία για την αντιμετώπιση της κατάστασης και να ενημερώσει αμέσως σχετικά το άλλο συμβαλλόμενο μέρος.

ΑΡΘΡΟ 2.10

Τέλη και διατυπώσεις που συνδέονται με την εισαγωγή και την εξαγωγή

1. Κάθε συμβαλλόμενο μέρος εξασφαλίζει, σύμφωνα με το άρθρο VIII της GATT 1994, συμπεριλαμβανομένων των σημειώσεων και των συμπληρωματικών διατάξεων αυτού, ότι όλα τα τέλη και οι επιβαρύνσεις κάθε είδους [με εξαίρεση τους τελωνειακούς δασμούς και τα μέτρα που αναφέρονται στο άρθρο 2.4 (Τελωνειακοί δασμοί) παράγραφοι α), β) και γ)] που επιβάλλονται επί της εισαγωγής ή εξαγωγής αγαθών ή σε σχέση με αυτές, περιορίζονται ως προς το ποσό στο κατά προσέγγιση κόστος των παρεχόμενων υπηρεσιών, το οποίο δεν υπολογίζεται κατ' αξία, και δεν αποτελούν έμμεση προστασία των εγχώριων αγαθών ή επιβάρυνση των εισαγωγών ή εξαγωγών για φορολογικούς σκοπούς.

2. Κάθε συμβαλλόμενο μέρος καθιστά διαθέσιμα τα τέλη και τις επιβαρύνσεις που επιβάλλει σε σχέση με τις εισαγωγές και τις εξαγωγές σε επίσημα καθορισμένο μέσο όπως, μεταξύ άλλων, μέσω διαδικτύου.

3. Κανένα συμβαλλόμενο μέρος δεν απαιτεί προξενικές διατυπώσεις ( 2 ), συμπεριλαμβανομένων των πληρωμών συναφών τελών και επιβαρύνσεων, για την εισαγωγή οποιουδήποτε αγαθού από άλλο συμβαλλόμενο μέρος.

ΑΡΘΡΟ 2.11

Διαδικασίες έκδοσης αδειών εισαγωγής και εξαγωγής

1. Τα συμβαλλόμενα μέρη επιβεβαιώνουν τα ισχύοντα δικαιώματα και υποχρεώσεις τους δυνάμει της συμφωνίας για την έκδοση αδειών εισαγωγής.

2. Τα συμβαλλόμενα μέρη θεσπίζουν και διαχειρίζονται όλες τις διαδικασίες έκδοσης αδειών εισαγωγής ή εξαγωγής ( 3 ) σύμφωνα με: α) το άρθρο 1 παράγραφοι 1 έως 9 της συμφωνίας για την έκδοση αδειών εισαγωγής· β) το άρθρο 2 της συμφωνίας για την έκδοση αδειών εισαγωγής· γ) το άρθρο 3 της συμφωνίας για την έκδοση αδειών εισαγωγής.

Για τον σκοπό αυτόν, οι διατάξεις που αναφέρονται στα στοιχεία α), β) και γ) της παρούσας παραγράφου ενσωματώνονται στην παρούσα συμφωνία και καθίστανται μέρος αυτής. Τα συμβαλλόμενα μέρη εφαρμόζουν αυτές τις διατάξεις, τηρουμένων των αναλογιών, για όλες τις διαδικασίες έκδοσης αδειών εξαγωγής.

3. Κάθε συμβαλλόμενο μέρος διασφαλίζει ότι όλες οι διαδικασίες έκδοσης αδειών εξαγωγής είναι ουδέτερες ως προς την εφαρμογή τους και υλοποιούνται με θεμιτό, δίκαιο, αμερόληπτο και διαφανή τρόπο.

4. Κάθε συμβαλλόμενο μέρος θεσπίζει ή διατηρεί διαδικασίες έκδοσης αδειών ως προϋπόθεση για την εισαγωγή στο έδαφός τους ή την εξαγωγή από αυτήν προς το άλλο συμβαλλόμενο μέρος, μόνο όταν δεν υπάρχει εύλογη δυνατότητα για άλλες κατάλληλες διαδικασίες προκειμένου να επιτευχθεί ένας διοικητικός σκοπός.

5. Κανένα συμβαλλόμενο μέρος δεν θεσπίζει ούτε διατηρεί μη αυτοματοποιημένες διαδικασίες έκδοσης αδειών εισαγωγής ή εξαγωγής, παρά μόνο εάν αυτό είναι αναγκαίο για την υλοποίηση ενός μέτρου που συνάδει με την παρούσα συμφωνία. Κάθε συμβαλλόμενο μέρος που θεσπίζει μη αυτοματοποιημένες διαδικασίες έκδοσης αδειών αναφέρει σαφώς το μέτρο που εφαρμόζεται μέσω της εν λόγω διαδικασίας έκδοσης αδειών.

6. Κάθε συμβαλλόμενο μέρος που θεσπίζει διαδικασίες έκδοσης αδειών εξαγωγής ή αλλαγές σε αυτές τις διαδικασίες ενημερώνει την Επιτροπή Εμπορικών Συναλλαγών στον τομέα των εμπορευμάτων 60 ημέρες πριν από τη δημοσιοποίηση των εν λόγω διαδικασιών. Η ενημέρωση αυτή περιέχει τις πληροφορίες που απαιτούνται σύμφωνα με το άρθρο 5 της συμφωνίας για την έκδοση αδειών εισαγωγής.

7. Το συμβαλλόμενο μέρος απαντά εντός 60 ημερών σε ερωτήματα του άλλου συμβαλλόμενου μέρους όσον αφορά τυχόν διαδικασίες έκδοσης αδειών που σκοπεύει να θεσπίσει ή τις οποίες έχει θεσπίσει ή διατηρήσει το συμβαλλόμενο μέρος στο οποίο απευθύνεται το αίτημα, καθώς και τα κριτήρια χορήγησης ή κατανομής των αδειών εισαγωγής ή εξαγωγής.

ΑΡΘΡΟ 2.12

Κρατικές εμπορικές επιχειρήσεις

1. Τα συμβαλλόμενα μέρη επιβεβαιώνουν τα ισχύοντα δικαιώματα και υποχρεώσεις τους δυνάμει του άρθρου XVII της GATT 1994, συμπεριλαμβανομένων των σημειώσεων και των συμπληρωματικών διατάξεων αυτού και του Μνημονίου συμφωνίας για την ερμηνεία του άρθρου ΧVII της Γενικής Συμφωνίας Δασμών και Εμπορίου 1994 η οποία περιέχεται στο παράρτημα 1-A της συμφωνίας ΠΟΕ, τα οποία ενσωματώνονται στην παρούσα συμφωνία και καθίστανται μέρος της, τηρουμένων των αναλογιών.

2. Κάθε συμβαλλόμενο μέρος μπορεί να ζητήσει διμερώς πληροφορίες από το άλλο συμβαλλόμενο μέρος, όπως προβλέπεται στο άρθρο XVII παράγραφος 4 στοιχεία γ) και δ) της GATT 1994.

ΑΡΘΡΟ 2.13

Εξάλειψη τομεακών μη δασμολογικών μέτρων

1. Τα συμβαλλόμενα μέρη αναλαμβάνουν περαιτέρω δεσμεύσεις όσον αφορά τα τομεακά μη δασμολογικά μέτρα για τα αγαθά, όπως αυτά ορίζονται στα παραρτήματα 2-B και 2-Γ (εφεξής «τομεακά παραρτήματα»). Για τον σκοπό αυτό, τα συμβαλλόμενα μέρη μπορούν, μέσω απόφασης στο πλαίσιο της Επιτροπής Εμπορικών Συναλλαγών στον τομέα των εμπορευμάτων, να τροποποιήσουν τα τομεακά παραρτήματα.

2. Κατόπιν αιτήματος ενός συμβαλλόμενου μέρους, τα συμβαλλόμενα μέρη αρχίζουν διαπραγματεύσεις με στόχο τη διεύρυνση του πεδίου εφαρμογής των δεσμεύσεών τους όσον αφορά τα τομεακά μη δασμολογικά μέτρα για τα αγαθά.







ΤΜΗΜΑ Δ

ΕΙΔΙΚΕΣ ΕΞΑΙΡΕΣΕΙΣ ΣΧΕΤΙΚΑ ΜΕ ΤΑ ΑΓΑΘΑ

ΑΡΘΡΟ 2.14

Γενικές εξαιρέσεις

1. Καμία διάταξη του παρόντος κεφαλαίου δεν εμποδίζει τη λήψη μέτρων σύμφωνα με το άρθρο XX της GATT 1994, συμπεριλαμβανομένων των σημειώσεων και των συμπληρωματικών διατάξεεων αυτού, που ενσωματώνονται στην παρούσα συμφωνία και καθίστανται μέρος της, τηρουμένων των αναλογιών.

2. Τα συμβαλλόμενα μέρη θεωρούν ότι, πριν από τη λήψη τυχόν μέτρων που προβλέπονται στο άρθρο XX παράγραφοι θ) και ι) της GATT 1994, το συμβαλλόμενο μέρος εξαγωγής που σκοπεύει να λάβει τα μέτρα παρέχει στο άλλο συμβαλλόμενο μέρος όλες τις σχετικές πληροφορίες, με σκοπό να βρεθεί λύση κοινά αποδεκτή από τα συμβαλλόμενα μέρη. Τα συμβαλλόμενα μέρη μπορούν να συμφωνήσουν για τα μέσα που είναι αναγκαία για τον τερματισμό των δυσχερειών. Εάν δεν επιτευχθεί συμφωνία εντός 30 ημερών, το συμβαλλόμενο μέρος εξαγωγής μπορεί, δυνάμει του παρόντος άρθρου, να εφαρμόσει μέτρα για την εξαγωγή του συγκεκριμένου αγαθού. Σε εξαιρετικές και κρίσιμες περιστάσεις που απαιτούν άμεση δράση και αποκλείουν την εκ των προτέρων ενημέρωση ή εξέταση, το συμβαλλόμενο μέρος που προτίθεται να λάβει τα μέτρα μπορεί να εφαρμόσει αμέσως τα προληπτικά μέτρα που είναι αναγκαία για την αντιμετώπιση της κατάστασης και να ενημερώσει αμέσως σχετικά το άλλο συμβαλλόμενο μέρος.







ΤΜΗΜΑ E

ΘΕΣΜΙΚΕΣ ΔΙΑΤΑΞΕΙΣ

ΑΡΘΡΟ 2.15

Επιτροπή Εμπορικών Συναλλαγών στον τομέα των εμπορευμάτων

1. Η Επιτροπή Εμπορικών Συναλλαγών στον τομέα των εμπορευμάτων, η οποία ιδρύεται δυνάμει του άρθρου 16.2 (Ειδικές επιτροπές), συνεδριάζει κατόπιν αιτήματος ενός συμβαλλόμενου μέρους ή της Επιτροπής Εμπορίου, προκειμένου να εξετάσει οποιοδήποτε πρόβλημα το οποίο προκύπτει από το παρόν κεφάλαιο. Στην επιτροπή συμμετέχουν εκπρόσωποι των συμβαλλόμενων μερών.

2. Στα καθήκοντα της επιτροπής περιλαμβάνονται τα εξής: α) η παρακολούθηση της εφαρμογής του παρόντος κεφαλαίου και των παραρτημάτων 2-Α, 2-B και 2-Γ· β) η προώθηση των εμπορικών συναλλαγών στον τομέα των εμπορευμάτων μεταξύ των συμβαλλόμενων μερών, μεταξύ άλλων με διαβουλεύσεις για την επιτάχυνση και τη διεύρυνση του πεδίου εφαρμογής όσον αφορά την κατάργηση των δασμών, καθώς και τη διεύρυνση του πεδίου εφαρμογής των δεσμεύσεων όσον αφορά τα μη δασμολογικά μέτρα βάσει της παρούσας συμφωνίας, καθώς και άλλα ζητήματα ανάλογα με την περίπτωση· ως αποτέλεσμα των διαβουλεύσεων αυτών, η επιτροπή μπορεί, με απόφασή της, να τροποποιήσει ή να επεκτείνει τα παραρτήματα 2-Α, 2-Β και 2-Γ, εφόσον απαιτείται· και γ) η αντιμετώπιση των δασμολογικών και μη δασμολογικών μέτρων όσον αφορά τις εμπορικές συναλλαγές στον τομέα των εμπορευμάτων μεταξύ των συμβαλλόμενων μερών και εάν κριθεί σκόπιμο, η παραπομπή αυτών των θεμάτων στην Επιτροπή Εμπορίου προς εξέταση.







ΚΕΦΑΛΑΙΟ ΤΡΙΑ

ΜΕΤΡΑ ΑΠΟΚΑΤΑΣΤΑΣΗΣ ΤΟΥ ΕΜΠΟΡΙΟΥ







ΤΜΗΜΑ A

ΜΕΤΡΑ ΑΝΤΙΝΤΑΜΠΙΝΓΚ ΚΑΙ ΑΝΤΙΣΤΑΘΜΙΣΤΙΚΑ ΜΕΤΡΑ

ΑΡΘΡΟ 3.1

Γενικές διατάξεις

1. Τα συμβαλλόμενα μέρη επιβεβαιώνουν τα δικαιώματα και τις υποχρεώσεις τους που απορρέουν από το άρθρο VI της GATT 1994, τη συμφωνία αντιντάμπινγκ και τη συμφωνία ΕΑΜ, και εφαρμόζουν μέτρα αντιντάμπινγκ και αντισταθμιστικά μέτρα σύμφωνα με τις διατάξεις του παρόντος κεφαλαίου.

2. Τα συμβαλλόμενα μέρη αναγνωρίζουν ότι τα μέτρα αντιντάμπινγκ και τα αντισταθμιστικά μέτρα μπορούν να αποτελέσουν αντικείμενο κατάχρησης με στόχο την παρεμπόδιση του εμπορίου και, ως εκ τούτου, συμφωνούν ότι: α) τα μέτρα αυτά θα πρέπει να χρησιμοποιούνται με πλήρη σεβασμό των σχετικών απαιτήσεων του ΠΟΕ και ότι πρέπει να βασίζονται σε ένα δίκαιο και διαφανές σύστημα· και β) ιδιαίτερη προσοχή θα πρέπει να δοθεί στα συμφέροντα του συμβαλλόμενου μέρους κατά του οποίου πρόκειται να επιβληθεί ένα τέτοιο μέτρο.

3. Για τους σκοπούς του παρόντος τμήματος, η καταγωγή των αγαθών καθορίζεται σύμφωνα με τους μη προτιμησιακούς κανόνες καταγωγής των συμβαλλόμενων μερών.

ΑΡΘΡΟ 3.2

Διαφάνεια και ανταλλαγή πληροφοριών

1. Όταν οι αρμόδιες αρχές ενός συμβαλλόμενου μέρους λάβουν επαρκώς τεκμηριωμένο αίτημα λήψης μέτρων αντιντάμπινγκ που αφορά εισαγωγές από το άλλο συμβαλλόμενο μέρος, και το αργότερο 15 ημέρες πριν από την έναρξη έρευνας, το εν λόγω συμβαλλόμενο μέρος απευθύνει στο άλλο συμβαλλόμενο μέρος γραπτή κοινοποίηση παραλαβής του αιτήματος.

2. Όταν οι αρμόδιες αρχές ενός συμβαλλόμενου μέρους λάβουν επαρκώς τεκμηριωμένο αίτημα αντισταθμιστικών δασμών που αφορά εισαγωγές από το άλλο συμβαλλόμενο μέρος, και το αργότερο 15 ημέρες πριν από την έναρξη έρευνας, το εν λόγω συμβαλλόμενο μέρος απευθύνει στο άλλο συμβαλλόμενο μέρος γραπτή κοινοποίηση παραλαβής του αιτήματος και προσφέρει στο άλλο συμβαλλόμενο μέρος τη δυνατότητα να διαβουλευτεί με τις αρμόδιες αρχές του όσον αφορά το αίτημα, προκειμένου να αποσαφηνίσουν την πραγματική κατάσταση και να καταλήξουν σε μια αμοιβαία αποδεκτή λύση. Τα συμβαλλόμενα μέρη καταβάλλουν κάθε προσπάθεια ώστε να πραγματοποιήσουν τις εν λόγω διαβουλεύσεις το συντομότερο δυνατόν μετά.

3. Αμφότερα τα συμβαλλόμενα μέρη εξασφαλίζουν, αμέσως μετά την επιβολή προσωρινών μέτρων και, σε κάθε περίπτωση, πριν από τη λήψη της τελικής απόφασης, την πλήρη και έγκυρη κοινοποίηση όλων των ουσιωδών περιστατικών και παρατηρήσεων που αποτελούν τη βάση της απόφασης για την εφαρμογή των εν λόγω μέτρων. Η διάταξη αυτή ισχύει με την επιφύλαξη του άρθρου 6.5 της συμφωνίας αντιντάμπινγκ και του άρθρου 12.4 της συμφωνίας ΕΑΜ. Όλες οι κοινοποιήσεις πραγματοποιούνται γραπτώς και παρέχουν στους ενδιαφερομένους επαρκή χρόνο για τη διατύπωση των παρατηρήσεών τους.

4. Σε κάθε ενδιαφερόμενο πρέπει να δίνεται η δυνατότητα ακρόασης προκειμένου να εκφράσει τις απόψεις του στη διάρκεια των ερευνών για τη λήψη μέτρων αποκατάστασης του εμπορίου.

ΑΡΘΡΟ 3.3

Κανόνας του χαμηλότερου δασμού

Σε περίπτωση που ένα συμβαλλόμενο μέρος αποφασίσει να επιβάλει δασμό αντιντάμπινγκ ή αντισταθμιστικό δασμό, το ποσό του δασμού αυτού δεν υπερβαίνει το περιθώριο ντάμπινγκ ή αντισταθμίσιμων επιδοτήσεων και θα πρέπει να είναι χαμηλότερο από το περιθώριο αυτό εάν ο συγκεκριμένος χαμηλότερος δασμός είναι επαρκής ώστε να αποτρέπεται η ζημία για τον εγχώριο κλάδο παραγωγής.

ΑΡΘΡΟ 3.4

Εξέταση του δημόσιου συμφέροντος

Κανένα συμβαλλόμενο μέρος δεν εφαρμόζει μέτρα αντιντάμπινγκ ή αντισταθμιστικών μέτρων ι στην περίπτωση που, βάσει των πληροφοριών που καθίστανται διαθέσιμες κατά την έρευνα, μπορεί να συναχθεί σαφώς το συμπέρασμα ότι η εφαρμογή των εν λόγω μέτρων αντιβαίνει στο δημόσιο συμφέρον. Για την εκτίμηση του δημόσιου συμφέροντος λαμβάνονται υπόψη η κατάσταση του εγχώριου κλάδου παραγωγής, οι εισαγωγείς και οι αντιπροσωπευτικές τους ενώσεις, καθώς και αντιπροσωπευτικοί χρήστες και αντιπροσωπευτικές οργανώσεις καταναλωτών, στον βαθμό που έχουν παράσχει σχετικές πληροφορίες στις αρχές που διενεργούν την έρευνα.

ΑΡΘΡΟ 3.5

Αποκλεισμός από τη διμερή επίλυση διαφορών και τον μηχανισμό διαμεσολάβησης

Οι διατάξεις του παρόντος τμήματος δεν υπόκεινται στο κεφάλαιο δεκατέσσερα (Επίλυση διαφορών) και στο κεφάλαιο δεκαπέντε (Μηχανισμός διαμεσολάβησης).







ΤΜΗΜΑ B

ΣΥΝΟΛΙΚΑ ΜΕΤΡΑ ΔΙΑΣΦΑΛΙΣΗΣ

ΑΡΘΡΟ 3.6

Γενικές διατάξεις

1. Κάθε συμβαλλόμενο μέρος διατηρεί τα δικαιώματα και τις υποχρεώσεις του δυνάμει του άρθρου XIX της GATT 1994, της συμφωνίας για τα μέτρα διασφάλισης και του άρθρου 5 της συμφωνίας για τη γεωργία. Εκτός εάν προβλέπεται διαφορετικά στο παρόν τμήμα, η παρούσα συμφωνία δεν παρέχει πρόσθετα δικαιώματα και δεν επιβάλλει πρόσθετες υποχρεώσεις στα συμβαλλόμενα μέρη όσον αφορά τις ενέργειες στις οποίες προβαίνουν δυνάμει του άρθρου ΧΙΧ της GATT 1994 και της συμφωνίας για τα μέτρα διασφάλισης.

2. Κανένα συμβαλλόμενο μέρος δεν επιτρέπεται να εφαρμόζει ταυτόχρονα, για το ίδιο αγαθό: α) διμερές μέτρο διασφάλισης· και β) μέτρο δυνάμει του άρθρου XIX της GATT 1994 και της συμφωνίας για τα μέτρα διασφάλισης.

3. Για τους σκοπούς του παρόντος τμήματος, η καταγωγή των αγαθών καθορίζεται σύμφωνα με τους μη προτιμησιακούς κανόνες καταγωγής των συμβαλλόμενων μερών.

ΑΡΘΡΟ 3.7

Διαφάνεια

1. Κατά παρέκκλιση του άρθρου 3.6 (Γενικές διατάξεις), κατόπιν αιτήματος του άλλου συμβαλλόμενου μέρους και εφόσον το εν λόγω μέρος έχει ουσιαστικό συμφέρον, το συμβαλλόμενο μέρος που κινεί έρευνα διασφάλισης ή σκοπεύει να λάβει μέτρα διασφάλισης παρέχει αμέσως, τουλάχιστον επτά ημέρες πριν από την ημερομηνία της εν λόγω έναρξης ή επιβολής, με ειδική γραπτή κοινοποίηση, όλες τις σχετικές πληροφορίες που οδήγησαν στην απόφαση για έναρξη έρευνας διασφάλισης ή στην επιβολή μέτρων διασφάλισης, συμπεριλαμβανομένων πληροφοριών σχετικά με τα προσωρινά και τα τελικά πορίσματα της έρευνας, εφόσον είναι σκόπιμο. Η διάταξη αυτή ισχύει με την επιφύλαξη του άρθρου 3.2 της συμφωνίας για τα μέτρα διασφάλισης.

2. Κατά την επιβολή μέτρων διασφάλισης, τα συμβαλλόμενα μέρη προσπαθούν να τα επιβάλουν κατά τρόπο που επηρεάζει λιγότερο τις διμερείς εμπορικές συναλλαγές τους.

3. Για τους σκοπούς της παραγράφου 2, εάν το συμβαλλόμενο μέρος θεωρεί ότι πληρούνται οι νομικές απαιτήσεις για την επιβολή οριστικών μέτρων διασφάλισης, και προτίθεται να επιβάλει τέτοια μέτρα ενημερώνει το άλλο συμβαλλόμενο μέρος και παρέχει στο εν λόγω μέρος τη δυνατότητα διεξαγωγής διμερών διαβουλεύσεων. Εάν δεν επιτευχθεί ικανοποιητική λύση εντός 30 ημερών από την ημερομηνία της κοινοποίησης, το συμβαλλόμενο μέρος εισαγωγής δύναται να θεσπίσει τα οριστικά μέτρα διασφάλισης. Η δυνατότητα για διαβουλεύσεις θα πρέπει να προσφέρεται και στο άλλο συμβαλλόμενο μέρος, προκειμένου να υπάρξει ανταλλαγή απόψεων σχετικά με τις πληροφορίες που αναφέρονται στην παράγραφο 1.

ΑΡΘΡΟ 3.8

Αποκλεισμός από τη διμερή επίλυση διαφορών και τον μηχανισμό διαμεσολάβησης

Οι διατάξεις του παρόντος τμήματος δεν υπόκεινται στο κεφάλαιο δεκατέσσερα (Επίλυση διαφορών) και στο κεφάλαιο δεκαπέντε (Μηχανισμός διαμεσολάβησης).







ΤΜΗΜΑ Γ

ΔΙΜΕΡΗΣ ΡΗΤΡΑ ΔΙΑΣΦΑΛΙΣΗΣ

ΑΡΘΡΟ 3.9

Ορισμοί

Για τους σκοπούς του παρόντος τμήματος:

α) οι όροι «σοβαρή ζημία» και «κίνδυνος πρόκλησης σοβαρής ζημίας» ερμηνεύονται σύμφωνα με το άρθρο 4 εδάφιο 1 στοιχεία α) και β) της συμφωνίας για τα μέτρα διασφάλισης. Για τον εν λόγω σκοπό, το άρθρο 4 εδάφιο 1 στοιχεία α) και β) της συμφωνίας για τα μέτρα διασφάλισης ενσωματώνεται στην παρούσα συμφωνία και καθίσταται μέρος της, τηρουμένων των αναλογιών· και

β) ως «μεταβατική περίοδος» νοείται μια περίοδος δέκα ετών από την έναρξη ισχύος της παρούσας συμφωνίας.

ΑΡΘΡΟ 3.10

Εφαρμογή διμερούς μέτρου διασφάλισης

1. Εάν, ως συνέπεια της μείωσης ή της κατάργησης ενός τελωνειακού δασμού βάσει της παρούσας συμφωνίας, τα αγαθά καταγωγής ενός συμβαλλόμενου μέρους εισάγονται στο έδαφος του άλλου συμβαλλόμενου μέρους σε τόσο αυξημένες ποσότητες, σε απόλυτους αριθμούς ή σε σχέση με την εγχώρια παραγωγή, και υπό τέτοιες συνθήκες ώστε να προκαλούν ή να υπάρχει κίνδυνος να προκαλέσουν σοβαρή ζημία σε έναν εγχώριο κλάδο παραγωγής ομοειδών ή ευθέως ανταγωνιστικών αγαθών, το συμβαλλόμενο μέρος εισαγωγής μπορεί, κατά τη διάρκεια της μεταβατικής περιόδου και μόνο, να λάβει τα μέτρα που προβλέπονται στην παράγραφο 2 σύμφωνα με τους όρους και τις διαδικασίες που ορίζονται στο παρόν τμήμα.

2. Το συμβαλλόμενο μέρος εισαγωγής μπορεί να λάβει διμερές μέτρο διασφάλισης με το οποίο: α) αναστέλλονται οι περαιτέρω μεώσεις του δασμολογικού συντελεστή για το συγκεκριμένο αγαθό, όπως προβλέπεται βάσει του παραρτήματος 2-Α· ή β) αυξάνεται ο δασμολογικός συντελεστής για το συγκεκριμένο αγαθό σε επίπεδο που δεν υπερβαίνει τον μικρότερο από τους δύο παρακάτω συντελεστές: i) τον δασμολογικό συντελεστή ΜΕΚ που εφαρμοζόταν για το συγκεκριμένο αγαθό όταν ελήφθη το μέτρο· ή ii) τον βασικό δασμολογικό συντελεστή που καθορίζεται στα δασμολόγια τα οποία περιλαμβάνονται στο παράρτημα 2-Α βάσει της παραγράφου 2 του άρθρου 2.6 (Μείωση ή κατάργηση τελωνειακών δασμών επί των εισαγωγών).

ΑΡΘΡΟ 3.11

Όροι και περιορισμοί

1. Κάθε συμβαλλόμενο μέρος ενημερώνει γραπτώς το άλλο μέρος στην περίπτωση έναρξης έρευνας που περιγράφεται στην παράγραφο 2 και πραγματοποιεί διαβουλεύσεις με το άλλο συμβαλλόμενο μέρος όσο το δυνατόν νωρίτερα πριν από την εφαρμογή ενός διμερούς μέτρου διασφάλισης, με σκοπό: α) να εξετάσουν τις πληροφορίες που προκύπτουν από την έρευνα και αν τηρούνται οι προϋποθέσεις που ορίζονται στο παρόν άρθρο· β) να ανταλλάξουν απόψεις σχετικά με το μέτρο και το κατά πόσον είναι κατάλληλο, με βάση τους στόχους του παρόντος τμήματος, προκειμένου να αποτρέψει την πρόκληση σοβαρής ζημίας για τον εγχώριο κλάδο παραγωγής ή τον σχετικό κίνδυνο λόγω αύξησης των εισαγωγών, όπως αυτή ορίζεται στην παράγραφο 1 του άρθρου 3.10 (Εφαρμογή διμερούς μέτρου διασφάλισης)· και γ) να ανταλλάξουν προκαταρκτικές απόψεις σχετικά με την αποζημίωση, όπως αυτή ορίζεται στο άρθρο 3.13 (Αποζημίωση).

2. Η εφαρμογή διμερούς μέτρου διασφάλισης από ένα συμβαλλόμενο μέρος γίνεται μόνο μετά από έρευνα των αρμόδιων αρχών του σύμφωνα με το άρθρο 3 και το άρθρο 4.2 στοιχεία α) και γ) της συμφωνίας για τα μέτρα διασφάλισης. Για τον σκοπό αυτό, το άρθρο 3 και το άρθρο 4.2 στοιχεία α) και γ) της συμφωνίας για τα μέτρα διασφάλισης ενσωματώνονται στην παρούσα συμφωνία και καθίστανται μέρος της, τηρουμένων των αναλογιών.

3. H απόφαση που αναφέρεται στο άρθρο 3.10 (Εφαρμογή διμερούς μέτρου διασφάλισης) μπορεί να ληφθεί μόνο εάν η έρευνα αποδείξει, βάσει αντικειμενικών στοιχείων, την ύπαρξη αιτιώδους συνάφειας μεταξύ της αύξησης των εισαγωγών από το άλλο συμβαλλόμενο μέρος και της σοβαρής ζημίας ή του κινδύνου πρόκλησης σοβαρής ζημίας. Στο πλαίσιο αυτό, πρέπει να δίνεται η δέουσα προσοχή και σε άλλους παράγοντες, συμπεριλαμβανομένων των εισαγωγών του ίδιου προϊόντος από άλλες χώρες.

4. Κάθε συμβαλλόμενο μέρος εξασφαλίζει ότι οι αρμόδιες αρχές του ολοκληρώνουν κάθε ενδεχόμενη τέτοια έρευνα εντός ενός έτους από την ημερομηνία έναρξής της.

5. Κανένα συμβαλλόμενο μέρος δεν εφαρμόζει διμερές μέτρο διασφάλισης, όπως αυτό ορίζεται στην παράγραφο 1 του άρθρου 3.10 (Εφαρμογή διμερούς μέτρου διασφάλισης): α) παρά μόνο στο βαθμό και κατά το διάστημα που κρίνεται αναγκαίο για την αποτροπή ή την αποκατάσταση σοβαρής ζημίας και για τη διευκόλυνση της προσαρμογής· β) για περίοδο μεγαλύτερη των δύο ετών, εκτός του ενδεχομένου η εν λόγω περίοδος να παραταθεί, το ανώτατο κατά δύο έτη, εάν οι αρμόδιες αρχές του συμβαλλόμενου μέρους εισαγωγής αποφασίσουν, σύμφωνα με τις διαδικασίες που καθορίζονται στο παρόν άρθρο, ότι το μέτρο εξακολουθεί να είναι αναγκαίο για την αποτροπή ή την αποκατάσταση σοβαρής ζημίας και για τη διευκόλυνση της προσαρμογής, και ότι υπάρχουν στοιχεία που αποδεικνύουν ότι ο κλάδος παραγωγής προσαρμόζεται, υπό τον όρο ότι η συνολική περίοδος εφαρμογής ενός μέτρου διασφάλισης, συμπεριλαμβανομένης της αρχικής αίτησης και της τυχόν παράτασής της, δεν υπερβαίνει τα τέσσερα έτη· ή γ) μετά τη λήξη της μεταβατικής περιόδου, εκτός εάν το άλλο συμβαλλόμενο μέρος παρέχει τη συγκατάθεσή του.

6. Δεν επιτρέπεται η εκ νέου εφαρμογή ενός μέτρου σε σχέση με την εισαγωγή του ίδιου αγαθού κατά τη διάρκεια της μεταβατικής περιόδου, εκτός εάν έχει παρέλθει χρονικό διάστημα ίσο με το ήμισυ της περιόδου της προηγούμενης εφαρμογής του μέτρου διασφάλισης. Σε αυτή την περίπτωση, δεν ισχύει η παράγραφος 3 του άρθρου 3.13 (Αποζημίωση).

7. Όταν ένα συμβαλλόμενο μέρος περατώνει ένα διμερές μέτρο διασφάλισης, ο δασμολογικός συντελεστής είναι εκείνος ο οποίος θα ίσχυε, σύμφωνα με το δασμολόγιο του συμβαλλόμενου μέρους το οποίο περιλαμβάνεται στο παράρτημα 2-Α, εάν δεν είχε ληφθεί το μέτρο.

ΑΡΘΡΟ 3.12

Προσωρινά μέτρα

1. Σε κρίσιμες περιστάσεις, όπου μια καθυστέρηση θα προκαλούσε ζημία που θα ήταν δύσκολο να διορθωθεί, ένα συμβαλλόμενο μέρος μπορεί να εφαρμόσει διμερές μέτρο διασφάλισης σε προσωρινή βάση, αφού προηγουμένως διευκρινιστεί ότι υπάρχουν σαφή στοιχεία που αποδεικνύουν ότι οι εισαγωγές ενός αγαθού καταγωγής του άλλου συμβαλλόμενου μέρους έχουν αυξηθεί λόγω της μείωσης ή της κατάργησης τελωνειακού δασμού δυνάμει της παρούσας συμφωνίας, και ότι οι εν λόγω εισαγωγές προκαλούν σοβαρή ζημία, ή υπάρχει κίνδυνος να προκαλέσουν σοβαρή ζημία, στον εγχώριο κλάδο παραγωγής. Η διάρκεια κάθε προσωρινού μέτρου δεν υπερβαίνει τις 200 ημέρες, στη διάρκεια των οποίων το συμβαλλόμενο μέρος τηρεί τις απαιτήσεις που ορίζονται στις παραγράφους 2 και 3 του άρθρου 3.11 (Όροι και περιορισμοί). Το συμβαλλόμενο μέρος επιστρέφει αμέσως κάθε δασμολογική αύξηση εάν η έρευνα που αναφέρεται στην παράγραφο 2 του άρθρου 3.11 (Όροι και περιορισμοί) δεν καταλήξει στη διαπίστωση ότι πληρούνται οι απαιτήσεις του άρθρου 3.10 (Εφαρμογή διμερούς μέτρου διασφάλισης). Η διάρκεια κάθε προσωρινού μέτρου υπολογίζεται ως μέρος της περιόδου που ορίζεται στην παράγραφο 5 στοιχείο β) του άρθρου 3.11 (Όροι και περιορισμοί)

2. Όταν ένα συμβαλλόμενο μέρος λαμβάνει ένα προσωρινό μέτρο σύμφωνα με το παρόν άρθρο, το εν λόγω συμβαλλόμενο μέρος ενημερώνει γραπτώς το άλλο συμβαλλόμενο μέρος πριν από τη λήψη του εν λόγω μέτρου και αρχίζει διαβουλεύσεις με το άλλο συμβαλλόμενο μέρος αμέσως μετά τη λήψη του.

ΑΡΘΡΟ 3.13

Αποζημίωση

1. Το συμβαλλόμενο μέρος που εφαρμόζει διμερές μέτρο διαφύλαξης διαβουλεύεται με το άλλο συμβαλλόμενο μέρος προκειμένου να υπάρξει αμοιβαία συμφωνία ως προς την κατάλληλη αποζημίωση απελευθέρωσης του εμπορίου με τη μορφή παραχωρήσεων, οι οποίες έχουν ουσιαστικά ισοδύναμες συνέπειες για το εμπόριο ή μέσω παραχωρήσεων είναι ισοδύναμες με την αξία των πρόσθετων δασμών που αναμένεται να προκύψουν από το μέτρο διασφάλισης. Το συμβαλλόμενο μέρος που εφαρμόζει διμερές μέτρο διασφάλισης παρέχει την ευκαιρία για τις εν λόγω διαβουλεύσεις το αργότερο τριάντα ημέρες μετά την εφαρμογή του διμερούς μέτρου διασφάλισης.

2. Εάν οι διαβουλεύσεις που προβλέπονται στην παράγραφο 1 δεν καταλήξουν σε συμφωνία σχετικά με αποζημίωση απελευθέρωσης του εμπορίου εντός 30 ημερών από την έναρξη των διαβουλεύσεων, το συμβαλλόμενο μέρος του οποίου τα αγαθά υπόκεινται στο μέτρο διασφάλισης μπορεί να ανακαλέσει την εφαρμογή ουσιαστικά ισοδύναμων παραχωρήσεων στο συμβαλλόμενο μέρος που εφαρμόζει το μέτρο διασφάλισης. Το συμβαλλόμενο μέρος εξαγωγής ενημερώνει εγγράφως το άλλο μέρος τουλάχιστον 30 ημέρες πριν από την αναστολή των παραχωρήσεων σύμφωνα με την παρούσα παράγραφο.

3. Το δικαίωμα ανάκλησης που αναφέρεται στην παράγραφο 2 δεν ασκείται κατά τους πρώτους 24 μήνες της εφαρμογής ενός διμερούς μέτρου διασφάλισης, υπό τον όρο ότι το μέτρο διασφάλισης συνάδει προς τις διατάξεις της παρούσας συμφωνίας.







ΚΕΦΑΛΑΙΟ ΤΕΣΣΕΡΑ

ΤΕΧΝΙΚΑ ΕΜΠΟΔΙΑ ΣΤΟ ΕΜΠΟΡΙΟ

ΑΡΘΡΟ 4.1

Στόχοι

Στόχος του παρόντος κεφαλαίου είναι η διευκόλυνση και η αύξηση των εμπορικών συναλλαγών στον τομέα των εμπορευμάτων μεταξύ των συμβαλλόμενων μερών, μέσω της παροχής ενός πλαισίου για την πρόληψη, τον εντοπισμό και την εξάλειψη των περιττών εμποδίων στο εμπόριο εντός του πεδίου εφαρμογής της συμφωνίας ΤΕΕ.

ΑΡΘΡΟ 4.2

Πεδίο εφαρμογής και ορισμοί

1. Το παρόν κεφάλαιο ισχύει σε σχέση με την εκπόνηση, έγκριση και εφαρμογή όλων των προτύπων, των τεχνικών κανονισμών και των διαδικασιών εκτίμησης της συμμόρφωσης όπως ορίζονται στο παράρτημα 1 της συμφωνίας ΤΕΕ, που ενδέχεται να επηρεάσουν τις εμπορικές συναλλαγές στον τομέα των εμπορευμάτων μεταξύ των συμβαλλόμενων μερών, ανεξάρτητα από την καταγωγή των αγαθών.

2. Κατά παρέκκλιση της παραγράφου 1, το παρόν κεφάλαιο δεν ισχύει ως προς τα εξής: α) προδιαγραφές προμηθειών που έχουν καταρτιστεί από κρατικούς φορείς για τις απαιτήσεις παραγωγής ή κατανάλωσης των εν λόγω φορέων· ή β) μέτρα υγειονομικής και φυτοϋγειονομικής προστασίας όπως ορίζονται στο παράρτημα Α της συμφωνίας ΥΦΠ, τα οποία καλύπτονται από το κεφάλαιο πέντε της παρούσας συμφωνίας.

3. Για τους σκοπούς του παρόντος κεφαλαίου, ισχύουν οι ορισμοί του παραρτήματος 1 της συμφωνίας ΤΕΕ.

ΑΡΘΡΟ 4.3

Βεβαίωση της συμφωνίας ΤΕΕ

Τα συμβαλλόμενα μέρη επιβεβαιώνουν τα μεταξύ τους ισχύοντα δικαιώματα και υποχρεώσεις δυνάμει της συμφωνίας ΤΕΕ η οποία ενσωματώνεται στην παρούσα συμφωνία και καθίσταται μέρος της, τηρουμένων των αναλογιών.

ΑΡΘΡΟ 4.4

Κοινή συνεργασία

1. Τα συμβαλλόμενα μέρη εντείνουν τη συνεργασία τους στον τομέα των προτύπων, των τεχνικών κανονισμών και των διαδικασιών εκτίμησης της συμμόρφωσης, αποβλέποντας στην αύξηση της αμοιβαίας γνώσης των αντίστοιχων συστημάτων τους και στη διευκόλυνση της πρόσβασης στις αντίστοιχες αγορές τους.

2. Τα συμβαλλόμενα μέρη επιδιώκουν να προσδιορίζουν και να αναπτύσσουν πρωτοβουλίες ρυθμιστικής συνεργασίας κατάλληλες για τα συγκεκριμένα ζητήματα ή τομείς, οι οποίες μπορεί να περιλαμβάνουν ενδεικτικά και όχι περιοριστικά τα εξής: α) ανταλλαγή πληροφοριών και εμπειριών σχετικά με την κατάρτιση και την εφαρμογή των τεχνικών κανονισμών τους και τη χρήση ορθών κανονιστικών πρακτικών· β) απλούστευση όπου ενδείκνυται, των τεχνικών κανονισμών, των προτύπων και των διαδικασιών εκτίμησης της συμμόρφωσης· γ) αποφυγή άσκοπων αποκλίσεων ως προς τις προσεγγίσεις τους στον τομέα των τεχνικών κανονισμών και των διαδικασιών εκτίμησης της συμμόρφωσης, και προσπάθεια σύγκλισης ή ευθυγράμμισης των τεχνικών κανονισμών με τα διεθνή πρότυπα· δ) ενθάρρυνση της συνεργασίας μεταξύ των αντίστοιχων δημόσιων ή ιδιωτικών φορέων τους, οι οποίοι είναι αρμόδιοι για τη μετρολογία, την τυποποίηση, τις δοκιμές, την πιστοποίηση και τη διαπίστευση· ε) διασφάλιση της αποτελεσματικής αλληλεπίδρασης των ρυθμιστικών αρχών σε εθνικό, περιφερειακό και διεθνές επίπεδο μέσω, για παράδειγμα, της παραπομπής των ερωτημάτων ενός συμβαλλόμενου μέρους στις κατάλληλες ρυθμιστικές αρχές· και στ) ανταλλαγή πληροφοριών που αφορούν τις εξελίξεις σε συναφή περιφερειακά και πολυμερή φόρουμ σχετικά με τα πρότυπα, τους τεχνικούς κανονισμούς και τις διαδικασίες εκτίμησης της συμμόρφωσης.

3. Κατόπιν αιτήματος, ένα συμβαλλόμενο μέρος εξετάζει με προσοχή τις προτάσεις που υποβάλλει το άλλο συμβαλλόμενο μέρος για συνεργασία βάσει των όρων του παρόντος κεφαλαίου.

ΑΡΘΡΟ 4.5

Πρότυπα

1. Τα συμβαλλόμενα μέρη επιβεβαιώνουν τις υποχρεώσεις τους, βάσει του άρθρου 4.1 της συμφωνίας ΤΕΕ, να εξασφαλίζουν ότι οι οργανισμοί τυποποίησής τους αποδέχονται και τηρούν τον κώδικα δεοντολογίας για την εκπόνηση, έγκριση και εφαρμογή των προτύπων, ο οποίος περιέχεται στο παράρτημα 3 της συμφωνίας ΤΕΕ.

2. Με σκοπό την εναρμόνιση των προτύπων σε όσο το δυνατόν ευρύτερη βάση, κάθε συμβαλλόμενο μέρος ενθαρρύνει τους οργανισμούς τυποποίησής του, καθώς και τους περιφερειακούς οργανισμούς τυποποίησης των οποίων είναι μέλη τα ίδια ή οι οργανισμοί τυποποίησής τους, να συνεργάζονται με τους συναφείς φορείς τυποποίησης του άλλου συμβαλλόμενου μέρους στο πλαίσιο διεθνών εργασιών τυποποίησης.

3. Τα συμβαλλόμενα μέρη αναλαμβάνουν την υποχρέωση να ανταλλάσσουν πληροφορίες σχετικά με τα εξής: α) την εκ μέρους τους χρήση των προτύπων σε σχέση με τους τεχνικούς κανονισμούς· β) τις αντίστοιχες διαδικασίες τυποποίησής τους και τον βαθμό στον οποίο χρησιμοποιούν τα διεθνή ή τα περιφερειακά πρότυπα ως βάση για τα εθνικά τους πρότυπα· και γ) τις συμφωνίες συνεργασίας που εφαρμόζονται από κάθε συμβαλλόμενο μέρος σε σχέση με την τυποποίηση, εφόσον οι πληροφορίες μπορούν να δημοσιοποιηθούν.

ΑΡΘΡΟ 4.6

Τεχνικοί κανονισμοί

Τα συμβαλλόμενα μέρη συμφωνούν να αξιοποιούν κατά τον καλύτερο τρόπο τις ορθές κανονιστικές πρακτικές όσον αφορά την εκπόνηση, έγκριση και εφαρμογή τεχνικών κανονισμών, όπως προβλέπεται στη συμφωνία ΤΕΕ· στο πλαίσιο αυτό, συμφωνούν μεταξύ άλλων τα εξής:

α) να εξετάζουν κατά την ανάπτυξη ενός τεχνικού κανονισμού, μεταξύ άλλων, τις συνέπειες του σχεδιαζόμενου τεχνικού κανονισμού και τις διαθέσιμες, ρυθμιστικές και μη, εναλλακτικές επιλογές ως προς τον προτεινόμενο τεχνικό κανονισμό μέσω των οποίων μπορούν να εκπληρωθούν οι θεμιτοί στόχοι του συμβαλλόμενου μέρους·

β) να χρησιμοποιούν, σύμφωνα με το άρθρο 2.4 της συμφωνίας ΤΕΕ, στον μέγιστο δυνατό βαθμό, τα σχετικά διεθνή πρότυπα ως βάση για τους τεχνικούς κανονισμούς τους, εκτός από τις περιπτώσεις όπου τα εν λόγω διεθνή πρότυπα είναι αναποτελεσματικά ή ακατάλληλα για την επίτευξη των επιδιωκόμενων θεμιτών στόχων· όταν δεν χρησιμοποιούνται ως βάση τεχνικά πρότυπα, να εξηγούν κατόπιν αιτήματος στο άλλο συμβαλλόμενο μέρος τους λόγους για τους οποίους τα εν λόγω πρότυπα κρίθηκαν αναποτελεσματικά ή ακατάλληλα για τον επιδιωκόμενο στόχο· και

γ) να καθορίζουν, σύμφωνα με το άρθρο 2.8 της συμφωνίας ΤΕΕ, όπου απαιτείται, τεχνικούς κανονισμούς βάσει απαιτήσεων για προϊόντα οι οποίες αφορούν επιδόσεις και όχι σχεδιαστικά ή περιγραφικά χαρακτηριστικά.

ΑΡΘΡΟ 4.7

Διαδικασίες εκτίμησης της συμμόρφωσης

1. Τα συμβαλλόμενα μέρη αναγνωρίζουν ότι υπάρχει μια ευρεία δέσμη μηχανισμών προκειμένου να διευκολύνεται η αποδοχή των αποτελεσμάτων των διαδικασιών εκτίμησης της συμμόρφωσης, στους οποίους περιλαμβάνονται οι εξής: α) αποδοχή, εκ μέρους του συμβαλλόμενου μέρους εισαγωγής, ως αξιόπιστης της δήλωσης πιστότητας που υποβάλλει ο πάροχος· β) συμφωνίες για την αμοιβαία αποδοχή των αποτελεσμάτων των διαδικασιών εκτίμησης της συμμόρφωσης, όσο αφορά συγκεκριμένους τεχνικούς κανονισμούς, οι οποίες διεξάγονται από φορείς εγκατεστημένους στο έδαφος του άλλου συμβαλλόμενου μέρους· γ) η χρήση διαδικασιών διαπίστευσης για την επιλογή φορέων εκτίμησης της συμμόρφωσης· δ) κρατικός διορισμός φορέων εκτίμησης της συμμόρφωσης, συμπεριλαμβανομένων φορέων που είναι εγκατεστημένοι στο έδαφος του άλλου συμβαλλόμενου μέρους· ε) μονομερής αναγνώριση, εκ μέρους ενός συμβαλλόμενου μέρους, των αποτελεσμάτων των διαδικασιών εκτίμησης της συμμόρφωσης οι οποίες διεξάγονται στο έδαφος του άλλου συμβαλλόμενου μέρους· στ) προαιρετικές ρυθμίσεις μεταξύ φορέων εκτίμησης της συμμόρφωσης στο αντίστοιχο έδαφος κάθε συμβαλλόμενου μέρους· και ζ) η χρήση πολυμερών συμφωνιών και ρυθμίσεων αναγνώρισης, σε περιφερειακό ή διεθνές επίπεδο, στις οποίες έχουν συμφωνήσει τα συμβαλλόμενα μέρη.

2. Συνεκτιμώντας ιδιαίτερα τις ανωτέρω παρατηρήσεις, τα συμβαλλόμενα μέρη: α) εντείνουν την ανταλλαγή πληροφοριών όσον αφορά τους συγκεκριμένους καθώς και για άλλους μηχανισμούς, με σκοπό να διευκολύνεται η αποδοχή των αποτελεσμάτων της εκτίμησης της συμμόρφωσης· β) ανταλλάσσουν πληροφορίες σχετικά με τα κριτήρια που χρησιμοποιούνται για την επιλογή κατάλληλων διαδικασιών εκτίμησης της συμμόρφωσης για συγκεκριμένα προϊόντα και, σύμφωνα με το άρθρο 5.1.2 της συμφωνίας ΤΕΕ, απαιτούν οι διαδικασίες εκτίμησης της συμμόρφωσης να μην είναι αυστηρότερες ή να μην εφαρμόζονται σε αυστηρότερο βαθμό απ' ό,τι χρειάζεται προκειμένου να παρέχεται στο συμβαλλόμενο μέρος εισαγωγής επαρκής εξασφάλιση ότι τα προϊόντα πληρούν τους ισχύοντες τεχνικούς κανονισμούς ή πρότυπα, λαμβανομένων υπόψη των κινδύνων που θα δημιουργούσε η έλλειψη συμμόρφωσης· γ) ανταλλάσσουν πληροφορίες σχετικά με τις πολιτικές διαπίστευσης και εξετάζουν τους τρόπους βέλτιστης χρήσης των διεθνών προτύπων διαπίστευσης και να αξιοποιούν κατά τον καλύτερο τρόπο τις διεθνείς συμφωνίες στις οποίες συμμετέχουν οι φορείς διαπίστευσης των συμβαλλόμενων μερών, για παράδειγμα μέσω των μηχανισμών της Διεθνούς Συνεργασίας για τη Διαπίστευση Εργαστηρίων και του Διεθνούς Φόρουμ Διαπίστευσης· και δ) διασφαλίζουν ότι, εφόσον ένα συμβαλλόμενο μέρος έχει εξουσιοδοτήσει δύο ή περισσότερους φορείς εκτίμησης της συμμόρφωσης όσον αφορά την υλοποίηση των διαδικασιών εκτίμησης της συμμόρφωσης που απαιτούνται για την κυκλοφορία του προϊόντος στην αγορά, οι οικονομικοί φορείς μπορούν να επιλέξουν μεταξύ αυτών των φορέων.

3. Τα συμβαλλόμενα μέρη επαναβεβαιώνουν την υποχρέωσή τους, δυνάμει του άρθρου 5.2.5 της συμφωνίας ΤΕΕ, να επιβάλλουν, για την υποχρεωτική εκτίμηση της συμμόρφωσης των εισαγόμενων προϊόντων, ισότιμα τέλη με τα τέλη που επιβάλλονται για την εκτίμηση της συμμόρφωσης των ομοειδών προϊόντων εθνικής καταγωγής ή καταγωγής οποιασδήποτε άλλης χώρας, συνεκτιμώντας την επικοινωνία, τη μεταφορά και τις λοιπές δαπάνες που προκύπτουν λόγω διαφορών μεταξύ της τοποθεσίας στην οποία βρίσκονται οι εγκαταστάσεις του αιτούντος και του φορέα εκτίμησης της συμμόρφωσης.

4. Κατόπιν αιτήματος ενός εκ των συμβαλλόμενων μερών, τα δύο συμβαλλόμενα μέρη μπορούν να αποφασίσουν να πραγματοποιήσουν διαβουλεύσεις με σκοπό τον καθορισμό τομεακών πρωτοβουλιών όσον αφορά τη χρήση των διαδικασιών εκτίμησης της συμμόρφωσης ή τη διευκόλυνση της αποδοχής των αποτελεσμάτων της εκτίμησης της συμμόρφωσης που είναι κατάλληλα για τους αντίστοιχους τομείς. Το συμβαλλόμενο μέρος που υποβάλλει το αίτημα θα πρέπει να το τεκμηριώσει με συναφείς πληροφορίες σχετικά με τον τρόπο με τον οποίο αυτή η τομεακή πρωτοβουλία θα διευκολύνει τις εμπορικές συναλλαγές μεταξύ των συμβαλλόμενων μερών. Σε αυτές τις διαβουλεύσεις, μπορούν να ληφθούν υπόψη όλοι οι μηχανισμοί που περιγράφονται στην παράγραφο 1. Όταν ένα συμβαλλόμενο μέρος αρνείται παρόμοιο αίτημα από το άλλο συμβαλλόμενο μέρος, εξηγεί, κατόπιν αιτήματος, τους λόγους αυτής της άρνησης.

ΑΡΘΡΟ 4.8

Διαφάνεια

Τα συμβαλλόμενα μέρη επαναβεβαιώνουν τις υποχρεώσεις διαφάνειας που έχουν αναλάβει στο πλαίσιο της συμφωνίας ΤΕΕ σε ό,τι αφορά την εκπόνηση, έγκριση και εφαρμογή των προτύπων, των τεχνικών κανονισμών και των διαδικασιών εκτίμησης της συμμόρφωσης, και συμφωνούν στα εξής:

α) όταν ένα μέρος της διαδικασίας ανάπτυξης ενός τεχνικού κανονισμού είναι ανοικτό σε δημόσια διαβούλευση, να λαμβάνουν υπόψη τις απόψεις του άλλου συμβαλλόμενου μέρους και, χωρίς διακρίσεις, να παρέχουν στο άλλο συμβαλλόμενο μέρος και στους ενδιαφερομένους εύλογες ευκαιρίες να υποβάλουν τις παρατηρήσεις τους·

β) όταν πραγματοποιούν κοινοποιήσεις σύμφωνα με το άρθρο 2.9 της συμφωνίας ΤΕΕ, να παρέχουν προθεσμία τουλάχιστον 60 ημερών μετά την κοινοποίηση προκειμένου το άλλο συμβαλλόμενο μέρος να υποβάλει γραπτώς τις παρατηρήσεις του επί της πρότασης και, εφόσον είναι πρακτικώς δυνατόν, να λαμβάνουν δεόντως υπόψη εύλογα αιτήματα για παράταση της προθεσμίας υποβολής παρατηρήσεων·

γ) να επιτρέπουν επαρκές χρονικό διάστημα μεταξύ της δημοσίευσης των τεχνικών κανονισμών και της έναρξης ισχύος τους έτσι ώστε οι οικονομικοί φορείς του άλλου συμβαλλόμενου μέρους να προσαρμοστούν, εκτός εάν συντρέχουν ή ενδέχεται να εμφανιστούν επιτακτικά προβλήματα ασφάλειας, υγείας, προστασίας του περιβάλλοντος ή εθνικής ασφάλειας· και

δ) να θέτουν στη διάθεση του άλλου συμβαλλόμενου μέρους ή των οικονομικών φορέων αυτού συναφείς πληροφορίες (για παράδειγμα μέσω δημόσιου δικτυακού τόπου, εάν υπάρχει) για τους ισχύοντες τεχνικούς κανονισμούς, πρότυπα και διαδικασίες εκτίμησης της συμμόρφωσης, καθώς και, όπου ενδείκνυται και υφίσταται, γραπτή καθοδήγηση για την τήρηση των τεχνικών τους κανονισμών, κατόπιν αιτήματος και χωρίς αδικαιολόγητη καθυστέρηση.

ΑΡΘΡΟ 4.9

Εποπτεία της αγοράς

Τα συμβαλλόμενα μέρη αναλαμβάνουν την υποχρέωση να ανταλλάσσουν πληροφορίες σχετικά με την εποπτεία της αγοράς και τον έλεγχο της τήρησης των κανονισμών.

ΑΡΘΡΟ 4.10

Σήμανση και τοποθέτηση ετικέτας

1. Τα συμβαλλόμενα μέρη σημειώνουν ότι, σύμφωνα με το παράρτημα 1 παράγραφος 1 της συμφωνίας ΤΕΕ, ένας τεχνικός κανονισμός μπορεί να περιλαμβάνει ή να αφορά αποκλειστικά τις απαιτήσεις σήμανσης και τοποθέτησης ετικέτας, και συμφωνούν ότι στην περίπτωση που οι τεχνικοί κανονισμοί τους περιλαμβάνουν υποχρεωτική σήμανση ή τοποθέτηση ετικέτας, διασφαλίζουν ότι οι εν λόγω κανονισμοί δεν καταρτίζονται με σκοπό ή με αποτέλεσμα τη δημιουργία περιττών εμποδίων στις διεθνείς εμπορικές συναλλαγές, και οι εν λόγω κανονισμοί δεν είναι περισσότερο περιοριστικοί για το εμπόριο απ’ όσο απαιτείται για την επίτευξη ενός θεμιτού στόχου, όπως αναφέρεται στο άρθρο 2.2 της συμφωνίας ΤΕΕ.

2. Τα συμβαλλόμενα μέρη συμφωνούν ότι όταν ένα συμβαλλόμενο μέρος απαιτεί υποχρεωτική σήμανση ή τοποθέτηση ετικέτας σε προϊόντα: α) το εν λόγω συμβαλλόμενο μέρος προσπαθεί να περιορίσει τις απαιτήσεις του μόνο σε εκείνες που είναι χρήσιμες για τους καταναλωτές ή τους χρήστες του προϊόντος ή που είναι χρήσιμες για να επισημαίνουν τη συμμόρφωση του προϊόντος με τις υποχρεωτικές απαιτήσεις· β) το εν λόγω συμβαλλόμενο μέρος μπορεί να προσδιορίζει τις πληροφορίες που πρέπει να αναγράφονται στην ετικέτα και μπορεί να απαιτεί την τήρηση συγκεκριμένων κανονιστικών απαιτήσεων όσον αφορά την τοποθέτηση της ετικέτας, αλλά δεν απαιτεί προηγούμενη έγκριση ή πιστοποίηση ετικετών και σημάνσεων ως προϋπόθεση για την πώληση των προϊόντων στην αγορά, εκτός εάν αυτό κρίνεται αναγκαίο λόγω του κινδύνου που παρουσιάζει το προϊόν για την υγεία ή τη ζωή των ανθρώπων, των ζώων ή των φυτών· γ) όταν το εν λόγω συμβαλλόμενο μέρος απαιτεί τη χρήση ενιαίου αριθμού ταυτοποίησης από τους οικονομικούς φορείς, το εν λόγω συμβαλλόμενο μέρος διασφαλίζει τη χορήγηση του εν λόγω αριθμού στους σχετικούς οικονομικούς φορείς χωρίς αδικαιολόγητη καθυστέρηση και χωρίς διακρίσεις· δ) υπό την προϋπόθεση ότι δεν προκαλείται παρανόηση, αντίφαση ή σύγχυση σε σχέση με τις πληροφορίες που απαιτούνται στο εν λόγω συμβαλλόμενο μέρος εισαγωγής των αγαθών, το εν λόγω συμβαλλόμενο μέρος επιτρέπει να χρησιμοποιούνται τα ακόλουθα στην ένδειξη ή στην επισήμανση των προϊόντων: i) πληροφορίες σε άλλες γλώσσες επιπλέον των πληροφοριών της γλώσσας που απαιτείται στο συμβαλλόμενο μέρος εισαγωγής των αγαθών· ii) διεθνώς αποδεκτές ονοματολογίες, εικονογράμματα, σύμβολα ή γραφήματα· iii) πρόσθετες πληροφορίες επιπλέον αυτών που απαιτούνται στο συμβαλλόμενο μέρος εισαγωγής των αγαθών· ε) σε σχέση με την τοποθέτηση ετικέτας, συμπεριλαμβανομένης της εκ νέου τοποθέτησης και των διορθώσεων στην ετικέτα, το εν λόγω συμβαλλόμενο μέρος δύναται να αποδέχεται την πραγματοποίησή της, εφόσον κρίνεται σκόπιμο, σε εγκεκριμένες εγκαταστάσεις (για παράδειγμα, σε αποθήκες τελωνειακής αποταμίευσης στο σημείο εισαγωγής) στο έδαφος του συμβαλλόμενου μέρους εισαγωγής πριν από τη διανομή και την πώληση του προϊόντος, ως εναλλακτική λύση ως προς την τοποθέτηση ετικέτας στον τόπο καταγωγής του, εκτός εάν αυτή η επισήμανση στον τόπο καταγωγής απαιτείται για λόγους δημόσιας υγείας ή ασφάλειας· και στ) σε περιπτώσεις όπου θεωρεί ότι δεν υπονομεύονται οι θεμιτοί στόχοι βάσει της συμφωνίας ΤΕΕ, το εν λόγω συμβαλλόμενο μέρος προσπαθεί να αποδέχεται την τοποθέτηση μη μόνιμων ή αποσπώμενων ετικετών, ή τη σήμανση ή τοποθέτηση της ετικέτας στο συνοδευτικό έγγραφο αντί της επικόλλησής της επί του προϊόντος.

3. Με την επιφύλαξη των δικαιωμάτων και υποχρεώσεων των συμβαλλόμενων μερών που απορρέουν από τη συμφωνία ΠΟΕ, η παράγραφος 2 αφορά τα γεωργικά προϊόντα, τα βιομηχανικά προϊόντα και τα μεταποιημένα γεωργικά προϊόντα διατροφής, συμπεριλαμβανομένων των οινοπνευματωδών και μη ποτών.

ΑΡΘΡΟ 4.11

Σημεία επαφής

Στις λειτουργίες των σημείων επαφής, οι οποίες ορίζονται σύμφωνα με το άρθρο 13.4 (Πληροφορίες και σημεία επαφής) περιλαμβάνονται οι εξής:

α) παρακολούθηση της εφαρμογής και της διαχείρισης του παρόντος κεφαλαίου·

β) άμεση αντιμετώπιση οποιουδήποτε θέματος που θίγεται από το άλλο συμβαλλόμενο μέρος αναφορικά με την ανάπτυξη, την έγκριση, την εφαρμογή ή την επιβολή των προτύπων, των τεχνικών κανονισμών ή των διαδικασιών εκτίμησης της συμμόρφωσης·

γ) αύξηση της συνεργασίας στον τομέα της ανάπτυξης και της βελτίωσης των προτύπων, των τεχνικών κανονισμών και των διαδικασιών εκτίμησης της συμμόρφωσης·

δ) ανταλλαγή πληροφοριών σχετικά με τα πρότυπα, τους τεχνικούς κανονισμούς και τις διαδικασίες εκτίμησης της συμμόρφωσης·

ε) διευκόλυνση των δραστηριοτήτων συνεργασίας, ανάλογα με την περίπτωση, σύμφωνα με την παράγραφο 2 του άρθρου 4.4 (Κοινή συνεργασία)· και

στ) διευθέτηση της συγκρότησης ομάδων εργασίας ad hoc κατόπιν αιτήματος ενός εκ των συμβαλλόμενων μερών, προκειμένου να διερευνηθούν τρόποι για τη διευκόλυνση των εμπορικών συναλλαγών μεταξύ των συμβαλλόμενων μερών.

ΑΡΘΡΟ 4.12

Τελικές διατάξεις

1. Τα συμβαλλόμενα μέρη μπορούν να συζητούν, στο πλαίσιο της Επιτροπής Εμπορικών Συναλλαγών στον τομέα των εμπορευμάτων η οποία ιδρύεται δυνάμει του άρθρου 16.2 (Ειδικές επιτροπές), τυχόν ρυθμίσεις εφαρμογής οι οποίες απορρέουν από το παρόν κεφάλαιο. Μέσω απόφασης στο πλαίσιο της εν λόγω επιτροπής, τα συμβαλλόμενα μέρη μπορούν να θεσπίζουν οποιοδήποτε μέτρο εφαρμογής που απαιτείται για τον σκοπό αυτόν.

2. Τα συμβαλλόμενα μέρη έχουν αναλάβει περαιτέρω δεσμεύσεις όσον αφορά τα τομεακά μη δασμολογικά μέτρα για τα αγαθά, όπως ορίζεται στο παράρτημα 4-A και τα προσαρτήματα αυτού.







ΚΕΦΑΛΑΙΟ ΠΕΝΤΕ

ΜΕΤΡΑ ΥΓΕΙΟΝΟΜΙΚΗΣ ΚΑΙ ΦΥΤΟΫΓΕΙΟΝΟΜΙΚΗΣ ΠΡΟΣΤΑΣΙΑΣ

ΑΡΘΡΟ 5.1

Στόχοι

Στόχοι του παρόντος κεφαλαίου είναι οι εξής:

α) η προστασία της ζωής ή της υγείας των ανθρώπων, των ζώων ή των φυτών στα αντίστοιχα εδάφη των συμβαλλόμενων μερών, παράλληλα με τη διευκόλυνση του εμπορίου μεταξύ των συμβαλλόμενων μερών στον τομέα των μέτρων υγειονομικής και φυτοϋγειονομικής προστασίας (εφεξής «μέτρα ΥΦΠ»)·

β) η συνεργασία για την περαιτέρω εφαρμογή της συμφωνίας ΥΦΠ· και

γ) η παροχή ενός μέσου για τη βελτίωση της επικοινωνίας, της συνεργασίας και της επίλυσης των ζητημάτων που συνδέονται με την εφαρμογή μέτρων ΥΦΠ που επηρεάζουν τις εμπορικές συναλλαγές μεταξύ των συμβαλλόμενων μερών.

ΑΡΘΡΟ 5.2

Πεδίο εφαρμογής

1. Το παρόν κεφάλαιο αφορά όλα τα μέτρα ΥΦΠ ενός συμβαλλόμενου μέρους τα οποία μπορούν να επηρεάσουν άμεσα ή έμμεσα τις εμπορικές συναλλαγές μεταξύ των συμβαλλόμενων μερών.

2. Το παρόν κεφάλαιο αφορά επίσης τη συνεργασία μεταξύ των συμβαλλόμενων μερών σε θέματα καλής διαβίωσης των ζώων τα οποία παρουσιάζουν αμοιβαίο ενδιαφέρον για τα συμβαλλόμενα μέρη.

3. Καμία διάταξη του παρόντος κεφαλαίου δεν θίγει τα δικαιώματα των συμβαλλόμενων μερών στο πλαίσιο της συμφωνίας ΤΕΕ, όσον αφορά τα μέτρα που δεν εμπίπτουν στο πεδίο εφαρμογής του παρόντος κεφαλαίου.

ΑΡΘΡΟ 5.3

Ορισμοί

Για τους σκοπούς του παρόντος κεφαλαίου:

α) ισχύουν οι ορισμοί που περιέχονται στο παράρτημα Α της συμφωνίας ΥΦΠ, και

β) τα συμβαλλόμενα μέρη μπορούν να συμφωνήσουν στη χρήση άλλων ορισμών όσον αφορά την εφαρμογή του παρόντος κεφαλαίου, λαμβάνοντας υπόψη τα γλωσσάρια και τους ορισμούς των συναφών διεθνών οργανισμών, όπως η επιτροπή του CODEX Alimentarius (εφεξής «Codex Alimentarius») και ο Παγκόσμιος Οργανισμός για την Υγεία των Ζώων (εφεξής «ΠΟΥΖ»), και με βάση τη Διεθνή σύμβαση για την προστασία των φυτών (εφεξής «ΔΣΠΦ»).

ΑΡΘΡΟ 5.4

Δικαιώματα και υποχρεώσεις

Τα συμβαλλόμενα μέρη επιβεβαιώνουν τα δικαιώματα και τις υποχρεώσεις τους δυνάμει της συμφωνίας ΥΦΠ.

ΑΡΘΡΟ 5.5

Αρμόδιες αρχές

Οι αρμόδιες αρχές των συμβαλλόμενων μερών που είναι υπεύθυνες για την εφαρμογή του παρόντος κεφαλαίου ορίζονται στο παράρτημα 5-A. Τα συμβαλλόμενα μέρη αλληλοενημερώνονται για κάθε μεταβολή των εν λόγω αρμόδιων αρχών.

ΑΡΘΡΟ 5.6

Γενικές αρχές

Κατά την εφαρμογή του παρόντος κεφαλαίου, τα συμβαλλόμενα μέρη:

α) διασφαλίζουν τη συμφωνία των μέτρων ΥΦΠ με τις αρχές που καθορίζονται στο άρθρο 3 της συμφωνίας ΥΦΠ·

β) δεν χρησιμοποιούν τα μέτρα ΥΦΠ για να δημιουργήσουν αδικαιολόγητα εμπόδια στο εμπόριο·

γ) διασφαλίζουν ότι οι διαδικασίες που καθορίζονται στο παρόν κεφάλαιο εκκινούνται και ολοκληρώνονται χωρίς αδικαιολόγητη καθυστέρηση και ότι οι διαδικασίες αυτές δεν εφαρμόζονται κατά τρόπο ώστε να συνιστούν αυθαίρετη ή αδικαιολόγητη διακριτική μεταχείριση σε βάρος του άλλου συμβαλλόμενου μέρους όταν υπάρχουν ταυτόσημες ή παρόμοιες συνθήκες· και

δ) δεν χρησιμοποιούν τις διαδικασίες που αναφέρονται στο στοιχείο γ), ούτε τυχόν αιτήσεις για πρόσθετες πληροφορίες προκειμένου να καθυστερήσουν την πρόσβαση στις αντίστοιχες αγορές τους, χωρίς επιστημονική και τεχνική αιτιολόγηση.

ΑΡΘΡΟ 5.7

Απαιτήσεις για τις εισαγωγές

1. Οι απαιτήσεις ενός συμβαλλόμενου μέρους για τις εισαγωγές αφορούν το σύνολο του εδάφους του άλλου συμβαλλόμενου μέρους.

2. Το συμβαλλόμενο μέρος εξαγωγής διασφαλίζει ότι τα προϊόντα που εξάγονται στο συμβαλλόμενο μέρος εισαγωγής ανταποκρίνονται στις απαιτήσεις υγειονομικής και φυτοϋγειονομικής προστασίας του συμβαλλόμενου μέρους εισαγωγής.

3. Το συμβαλλόμενο μέρος εισαγωγής διασφαλίζει ότι η εφαρμογή των απαιτήσεων για τις εισαγωγές όσον αφορά τα προϊόντα που εισάγονται από το συμβαλλόμενο μέρος εξαγωγής γίνεται κατά αναλογικό τρόπο και χωρίς διακρίσεις.

4. Όλα τα τέλη που επιβάλλονται για τις διαδικασίες επί των προϊόντων που εισάγονται από το συμβαλλόμενο μέρος εξαγωγής είναι ισότιμα με τα τέλη που επιβάλλονται σε ομοειδή εγχώρια προϊόντα και δεν υπερβαίνουν το πραγματικό κόστος της υπηρεσίας.

5. Το συμβαλλόμενο μέρος εισαγωγής έχει το δικαίωμα να διενεργεί ελέγχους εισαγωγής σε προϊόντα που εισάγονται από το συμβαλλόμενο μέρος εξαγωγής, με σκοπό την εφαρμογή μέτρων ΥΦΠ.

6. Οι έλεγχοι εισαγωγής οι οποίοι διενεργούνται σε προϊόντα που εισάγονται από το συμβαλλόμενο μέρος εξαγωγής βασίζονται στον υγειονομικό και φυτοϋγειονομικό κίνδυνο που συνδέεται με τις εν λόγω εισαγωγές. Πραγματοποιούνται χωρίς αδικαιολόγητη καθυστέρηση και με τις ελάχιστες επιπτώσεις στις εμπορικές συναλλαγές μεταξύ των συμβαλλόμενων μερών.

7. Το συμβαλλόμενο μέρος εισαγωγής καθιστά διαθέσιμες στο συμβαλλόμενο μέρος εξαγωγής, κατόπιν αιτήματος του συμβαλλόμενου μέρους εξαγωγής, πληροφορίες για τη συχνότητα των ελέγχων εισαγωγής που διενεργούνται σε προϊόντα τα οποία προέρχονται από το συμβαλλόμενο μέρος εξαγωγής. Το συμβαλλόμενο μέρος εισαγωγής μπορεί να μεταβάλει τη συχνότητα των φυσικών ελέγχων στις αποστολές, ανάλογα με την περίπτωση, ως αποτέλεσμα i) επαληθεύσεων, ii) ελέγχων εισαγωγής, ή iii) αμοιβαίας συμφωνίας μεταξύ των συμβαλλόμενων μερών, καθώς και μετά τις διαβουλεύσεις που προβλέπονται στο παρόν κεφάλαιο.

8. Σε περίπτωση που οι έλεγχοι εισαγωγής δείξουν ότι κάποια προϊόντα δεν είναι σύμφωνα με τις σχετικές απαιτήσεις εισαγωγής του συμβαλλόμενου μέρους εισαγωγής, κάθε ενέργεια που λαμβάνει το συμβαλλόμενο μέρος εισαγωγής θα πρέπει να είναι ανάλογη προς τον υγειονομικό και φυτοϋγειονομικό κίνδυνο που συνδέεται με την εισαγωγή του μη συμμορφούμενου προϊόντος.

ΑΡΘΡΟ 5.8

Επαληθεύσεις

1. Προκειμένου να οικοδομηθεί και να διατηρηθεί η εμπιστοσύνη όσον αφορά την αποτελεσματική εφαρμογή του παρόντος κεφαλαίου, το συμβαλλόμενο μέρος εισαγωγής έχει το δικαίωμα να διενεργεί επαληθεύσεις ανά πάσα στιγμή· στο πλαίσιο αυτού του δικαιώματος, μπορεί: α) μέσω επισκέψεων επαλήθευσης στο συμβαλλόμενο μέρος εξαγωγής, να επαληθεύει το σύνολο ή μέρος του συστήματος επιθεώρησης και πιστοποίησης που εφαρμόζουν οι αρμόδιες αρχές του συμβαλλόμενου μέρους εξαγωγής, σύμφωνα με τα σχετικά διεθνή πρότυπα, τις κατευθυντήριες γραμμές και τις συστάσεις της Codex Alimentarius, του ΠΟΥΖ και της ΔΣΠΦ· και β) να ζητά από το συμβαλλόμενο μέρος εξαγωγής να παρέχει πληροφορίες σχετικά με το σύστημα επιθεώρησης και πιστοποίησής του και να λαμβάνει τα αποτελέσματα των ελέγχων που διεξάγονται στο πλαίσιο αυτού του συστήματος.

2. Το συμβαλλόμενο μέρος εισαγωγής κοινοποιεί στο συμβαλλόμενο μέρος εξαγωγής τα αποτελέσματα και τα συμπεράσματα των επαληθεύσεων που διενεργούνται σύμφωνα με την παράγραφο 1. Το συμβαλλόμενο μέρος εισαγωγής μπορεί να θέτει τα εν λόγω αποτελέσματα στη διάθεση του κοινού.

3. Σε περίπτωση που το συμβαλλόμενο μέρος εισαγωγής αποφασίσει να πραγματοποιήσει επίσκεψη επαλήθευσης στο συμβαλλόμενο μέρος εξαγωγής, ειδοποιεί το εν λόγω μέρος σχετικά με αυτή την επίσκεψη τουλάχιστον 60 ημερολογιακές ημέρες πριν από την προγραμματισμένη πραγματοποίησή της, εκτός από περιπτώσεις έκτακτης ανάγκης ή εάν τα συμβαλλόμενα μέρη συμφωνήσουν διαφορετικά. Οποιαδήποτε τροποποίηση σε σχέση με αυτή την επίσκεψη γίνεται κατόπιν συμφωνίας των συμβαλλόμενων μερών.

4. Το κόστος διεξαγωγής μιας επαλήθευσης στο σύνολο ή σε μέρος των συστημάτων επαλήθευσης και πιστοποίησης που εφαρμόζουν οι αρμόδιες αρχές του άλλου συμβαλλόμενου μέρους εξαγωγής, καθώς και το κόστος διεξαγωγής για τυχόν επιθεώρηση των επιμέρους εγκαταστάσεων, καλύπτεται από το συμβαλλόμενο μέρος εισαγωγής.

5. Το συμβαλλόμενο μέρος εισαγωγής παρέχει γραπτώς στο συμβαλλόμενο μέρος εξαγωγής πληροφορίες σχετικά με την επαλήθευση εντός 60 ημερολογιακών ημερών. Το συμβαλλόμενο μέρος εξαγωγής έχει προθεσμία 45 ημερολογιακών ημερών για να υποβάλει τις παρατηρήσεις του σχετικά με τις εν λόγω πληροφορίες. Οι παρατηρήσεις του συμβαλλόμενου μέρους εξαγωγής επισυνάπτονται και, εφόσον χρειάζεται, συμπεριλαμβάνονται στο τελικό έγγραφο.

6. Κατά παρέκκλιση της παραγράφου 5, σε περίπτωση που κατά τη διάρκεια μιας επαλήθευσης εντοπιστεί σημαντικός κίνδυνος για τη ζωή ή την υγεία των ανθρώπων, των ζώων ή των φυτών, το συμβαλλόμενο μέρος εισαγωγής ενημερώνει το συμβαλλόμενο μέρος εξαγωγής το συντομότερο δυνατόν και, σε κάθε περίπτωση, εντός δέκα ημερολογιακών ημερών μετά το τέλος της επαλήθευσης.

ΑΡΘΡΟ 5.9

Διευκόλυνση του εμπορίου

1. Σε περιπτώσεις όπου το συμβαλλόμενο μέρος εισαγωγής απαιτεί επιτόπια επαλήθευση προκειμένου να επιτρέψει τις εισαγωγές μιας συγκεκριμένης κατηγορίας ή κατηγοριών προϊόντων ζωικής προέλευσης από το συμβαλλόμενο μέρος εξαγωγής, ισχύουν τα ακόλουθα: α) η επαλήθευση αξιολογεί το σύστημα επιθεώρησης και πιστοποίησης του συμβαλλόμενου μέρους εξαγωγής σύμφωνα με το άρθρο 5.8 (Επαληθεύσεις) και λαμβάνει υπόψη κατόπιν αιτήματος όλες τις σχετικές γραπτές πληροφορίες που παρέχει το συμβαλλόμενο μέρος εξαγωγής · και β) σε περίπτωση που το αποτέλεσμα της επαλήθευσης του συστήματος επιθεώρησης και πιστοποίησης είναι ικανοποιητικό, το συμβαλλόμενο μέρος εισαγωγής ενημερώνει το συμβαλλόμενο μέρος εξαγωγής γραπτώς σχετικά με τη θετική έκβαση της επαλήθευσης. Στην περίπτωση αυτή, οι παρεχόμενες πληροφορίες μπορούν να αναφέρουν, μεταξύ άλλων, το γεγονός ότι το συμβαλλόμενο μέρος εισαγωγής έχει επιτρέψει ή θα επιτρέψει τις εισαγωγές μιας συγκεκριμένης κατηγορίας ή κατηγοριών προϊόντων· γ) εάν το αποτέλεσμα της επαλήθευσης του συστήματος επιθεώρησης και πιστοποίησης δεν είναι ικανοποιητικό, το συμβαλλόμενο μέρος εισαγωγής ενημερώνει γραπτώς το συμβαλλόμενο μέρος εξαγωγής σχετικά με την έκβαση της επαλήθευσης. Στην περίπτωση αυτή, οι παρεχόμενες πληροφορίες πρέπει να περιλαμβάνουν ένα από τα παρακάτω: i) δήλωση των όρων, συμπεριλαμβανομένων αυτών που σχετίζονται με το σύστημα επιθεώρησης και πιστοποίησης του συμβαλλόμενου μέρους εξαγωγής, τους οποίους πρέπει ακόμη να θέσει σε εφαρμογή το συμβαλλόμενο μέρος εξαγωγής προκειμένου να δώσει τη δυνατότητα στο συμβαλλόμενο μέρος εισαγωγής να επιτρέψει τις εισαγωγές μιας συγκεκριμένης κατηγορίας ή κατηγοριών προϊόντων ζωικής προέλευσης· ii) αναφορά στο γεγονός ότι ενδέχεται να επιτραπεί σε συγκεκριμένες εγκαταστάσεις προϊόντων ζωικής προέλευσης να πραγματοποιούν εξαγωγές προς το συμβαλλόμενο μέρος εισαγωγής εφόσον συμμορφώνονται με τις σχετικές απαιτήσεις για τις εισαγωγές του άρθρου 5.7 (Απαιτήσεις για τις εισαγωγές)· ή iii) δήλωση ότι το συμβαλλόμενο μέρος εισαγωγής δεν επέτρεψε τις εισαγωγές της συγκεκριμένης κατηγορίας ή κατηγοριών προϊόντων από το συμβαλλόμενο μέρος εξαγωγής.

2. Στις περιπτώσεις κατά τις οποίες το συμβαλλόμενο μέρος εισαγωγής έχει επιτρέψει τις εισαγωγές μιας συγκεκριμένης κατηγορίας ή κατηγοριών προϊόντων ζωικής προέλευσης που αναφέρονται στην παράγραφο 1 στοιχείο β), το συμβαλλόμενο μέρος εξαγωγής ενημερώνει το συμβαλλόμενο μέρος εισαγωγής σχετικά με τον κατάλογο των επιμέρους εγκαταστάσεων οι οποίες πληρούν τις απαιτήσεις του συμβαλλόμενου μέρους εισαγωγής, σύμφωνα, ιδίως, με το άρθρο 5.7 (Απαιτήσεις για τις εισαγωγές) και άρθρο 5.8 (Επαληθεύσεις). Επιπλέον ισχύουν τα ακόλουθα: α) Κατόπιν αιτήματος του συμβαλλόμενου μέρους εξαγωγής, το συμβαλλόμενο μέρος εισαγωγής εγκρίνει τις επιμέρους εγκαταστάσεις που αναφέρονται στο παράρτημα 5-B παράγραφος 3 και οι οποίες βρίσκονται στο έδαφος του συμβαλλόμενου μέρους εξαγωγής, χωρίς προηγούμενη επιθεώρηση των εν λόγω επιμέρους εγκαταστάσεων. Όταν ζητεί την έγκριση από το συμβαλλόμενο μέρος εισαγωγής, το συμβαλλόμενο μέρος εξαγωγής παρέχει κάθε πληροφορία που απαιτείται από το συμβαλλόμενο μέρος εισαγωγής προκειμένου να διασφαλιστεί η συμμόρφωση με τις σχετικές απαιτήσεις, συμπεριλαμβανομένων εκείνων του άρθρου 5.7 (Απαιτήσεις για τις εισαγωγές). Η έγκριση από το συμβαλλόμενο μέρος εισαγωγής πρέπει να είναι σύμφωνη με τους όρους που καθορίζονται στο παράρτημα 5-B και περιορίζεται στις κατηγορίες προϊόντων για τις οποίες επιτρέπονται οι εισαγωγές. β) Μετά την έγκριση των επιμέρους εγκαταστάσεων που αναφέρονται στην παράγραφο 2 στοιχείο α), το συμβαλλόμενο μέρος εισαγωγής λαμβάνει τα αναγκαία νομοθετικά ή διοικητικά μέτρα σύμφωνα με τις ισχύουσες νομικές και διοικητικές διαδικασίες προκειμένου να επιτρέψει τις εισαγωγές εντός 40 ημερολογιακών ημερών από την παραλαβή του αιτήματος του συμβαλλόμενου μέρους εξαγωγής, και, όπου εφαρμόζεται, από τις πληροφορίες που απαιτούνται από το συμβαλλόμενο μέρος εισαγωγής, ώστε να διασφαλιστεί η συμμόρφωση με τις σχετικές απαιτήσεις, συμπεριλαμβανομένων εκείνων του άρθρου 5.7 (Απαιτήσεις για τις εισαγωγές). γ) Το συμβαλλόμενο μέρος εισαγωγής ενημερώνει το συμβαλλόμενο μέρος εξαγωγής σχετικά με την αποδοχή ή την απόρριψη των επιμέρους εγκαταστάσεων που αναφέρονται στην παράγραφο 2 στοιχείο α) και, ανάλογα με την περίπτωση, τους λόγους τυχόν απόρριψης.

ΑΡΘΡΟ 5.10

Μέτρα που αφορούν την υγεία των ζώων και των φυτών

1. Τα συμβαλλόμενα μέρη αναγνωρίζουν την έννοια των απαλλαγμένων από παράσιτα ή νόσους περιοχών και των περιοχών με χαμηλό επιπολασμό παρασίτων ή νόσων, σύμφωνα με τα πρότυπα, τις κατευθυντήριες γραμμές και τις συστάσεις της συμφωνίας ΥΦΠ, του ΠΟΥΖ και της ΔΣΠΦ. Η επιτροπή ΥΦΠ η οποία αναφέρεται στο άρθρο 5.15 (Επιτροπή μέτρων υγειονομικής και φυτοϋγειονομικής προστασίας) μπορεί να καθορίζει περαιτέρω λεπτομέρειες σχετικά με τη διαδικασία αναγνώρισης των εν λόγω περιοχών, συμπεριλαμβανομένων των διαδικασιών για την αναγνώριση των περιοχών αυτών σε περιπτώσεις όπου έχουν εκδηλωθεί κρούσματα, λαμβάνοντας υπόψη τα πρότυπα, τις κατευθυντήριες γραμμές ή τις συστάσεις της συμφωνίας ΥΦΠ, του ΠΟΥΖ και της ΔΣΠΦ.

2. Κατά τον καθορισμό των απαλλαγμένων από παράσιτα ή νόσους περιοχών και των περιοχών με χαμηλό επιπολασμό παρασίτων ή νόσων, τα συμβαλλόμενα μέρη εξετάζουν παράγοντες όπως η γεωγραφική θέση, τα οικοσυστήματα, η επιδημιολογική επιτήρηση και η αποτελεσματικότητα των υγειονομικών ή φυτοϋγειονομικών ελέγχων στις περιοχές αυτές.

3. Τα συμβαλλόμενα μέρη συνεργάζονται στενά για τον καθορισμό των απαλλαγμένων από παράσιτα ή νόσους περιοχών και των περιοχών με χαμηλό επιπολασμό παρασίτων και νόσων, με στόχο να δημιουργηθεί κλίμα εμπιστοσύνης όσον αφορά τις διαδικασίες που ακολουθεί το άλλο συμβαλλόμενο μέρος για τον καθορισμό των περιοχών αυτών. Κατά την αποδοχή του καθορισμού των περιοχών αυτών ο οποίος έχει γίνει από το συμβαλλόμενο μέρος εξαγωγής, το συμβαλλόμενο μέρος εισαγωγής θεμελιώνει καταρχήν τον δικό του καθορισμό της κατάστασης της υγείας των ζώων ή των φυτών στο συμβαλλόμενο μέρος εξαγωγής ή τμήματα αυτού με βάση τις πληροφορίες που του παρέχει το συμβαλλόμενο μέρος εξαγωγής, και σύμφωνα με τα πρότυπα, τις κατευθυντήριες γραμμές και τις συστάσεις της συμφωνίας ΥΦΠ, του ΠΟΥΖ και της ΔΣΠΦ.

4. Αν το συμβαλλόμενο μέρος εισαγωγής δεν αποδεχθεί τον καθορισμό ο οποίος έχει γίνει από το συμβαλλόμενο μέρος εξαγωγής, εξηγεί τους λόγους και είναι πρόθυμο να ξεκινήσει διαβουλεύσεις.

5. Όταν το συμβαλλόμενο μέρος εξαγωγής υποστηρίζει για περιοχές εντός του εδάφους του ότι είναι απαλλαγμένες από παράσιτα ή νόσους ή έχουν χαμηλό επιπολασμό παρασίτων ή νόσων, παρέχει σχετικά στοιχεία προκειμένου να αποδείξει αντικειμενικά στο συμβαλλόμενο μέρος εισαγωγής ότι οι εν λόγω περιοχές είναι, και κατά πάσα πιθανότητα θα παραμείνουν, απαλλαγμένες από παράσιτα ή νόσους ή περιοχές με χαμηλό επιπολασμό παρασίτων ή νόσων, ανάλογα με την περίπτωση. Για τους σκοπούς αυτούς, επιτρέπεται σε εύλογο βαθμό, κατόπιν αιτήματος, η πρόσβαση του συμβαλλόμενου μέρους εισαγωγής για επιθεωρήσεις, δοκιμές και άλλες σχετικές διαδικασίες.

6. Τα συμβαλλόμενα μέρη αναγνωρίζουν την αρχή της διαίρεσης σε τμήματα η οποία εφαρμόζεται στο πλαίσιο του ΠΟΥΖ και τις απαλλαγμένες από παράσιτα μονάδες παραγωγής της ΔΣΠΦ. Η επιτροπή ΥΦΠ η οποία αναφέρεται στο άρθρο 5.15 (Επιτροπή μέτρων υγειονομικής και φυτοϋγειονομικής προστασίας) θα αξιολογεί όλες τις συστάσεις του ΠΟΥΖ και της ΔΣΠΦ οι οποίες ενδέχεται να εκδοθούν μελλοντικά σε σχέση με αυτό το θέμα και μπορεί να προβαίνει στην έκδοση ανάλογων συστάσεων.

ΑΡΘΡΟ 5.11

Διαφάνεια και ανταλλαγή πληροφοριών

1. Τα συμβαλλόμενα μέρη: α) επιδιώκουν τη διαφάνεια σε σχέση με τα μέτρα ΥΦΠ που εφαρμόζονται στο εμπόριο και, ειδικότερα, τα μέτρα του άρθρου 5.7 (Απαιτήσεις για τις εισαγωγές) τα οποία εφαρμόζονται σε σχέση με τις εισαγωγές από το άλλο συμβαλλόμενο μέρος· β) προάγουν την αμοιβαία κατανόηση των μέτρων ΥΦΠ κάθε συμβαλλόμενου μέρους και της εφαρμογής τους· γ) ανταλλάσσουν πληροφορίες για θέματα που συνδέονται με την ανάπτυξη και την εφαρμογή μέτρων ΥΦΠ, συμπεριλαμβανομένης της προόδου όσον αφορά τα νέα διαθέσιμα επιστημονικά στοιχεία, τα οποία επηρεάζουν ή ενδέχεται να επηρεάσουν τις εμπορικές συναλλαγές μεταξύ των συμβαλλόμενων μερών, με σκοπό να ελαχιστοποιηθούν οι αρνητικές συνέπειές τους για το εμπόριο· δ) κοινοποιούν, κατόπιν αιτήματος ενός συμβαλλόμενου μέρους και εντός 15 ημερολογιακών ημερών, τις απαιτήσεις που εφαρμόζουν σε σχέση με την εισαγωγή συγκεκριμένων προϊόντων· και ε) κοινοποιούν, κατόπιν αιτήματος ενός συμβαλλόμενου μέρους και εντός 15 ημερολογιακών ημερών, την πρόοδο όσον αφορά την αίτηση για την έκδοση αδειών για συγκεκριμένα προϊόντα.

2. Τα σημεία επαφής που είναι υπεύθυνα για τις πληροφορίες σύμφωνα με την παράγραφο 1 είναι αυτά που ορίζονται από τα συμβαλλόμενα μέρη σύμφωνα με την παράγραφο 1 του άρθρου 13.4 (Πληροφορίες και σημεία επαφής). Οι πληροφορίες αποστέλλονται ταχυδρομικώς, με φαξ ή μέσω ηλεκτρονικού ταχυδρομείου. Οι πληροφορίες που αποστέλλονται μέσω ηλεκτρονικού ταχυδρομείου υπογράφονται ηλεκτρονικά και αποστέλλονται μόνο μεταξύ των σημείων επαφής.

3. Όταν οι πληροφορίες βάσει του εδάφιου 1 στοιχείο γ) έχουν διατεθεί μέσω κοινοποίησης στον ΠΟΕ σύμφωνα με τους σχετικούς κανόνες και διαδικασίες του, ή όταν οι παραπάνω πληροφορίες έχουν διατεθεί στους επίσημους, προσβάσιμους στο κοινό και δωρεάν δικτυακούς τόπους των συμβαλλόμενων μερών, θεωρείται ότι έχει λάβει χώρα η ανταλλαγή πληροφοριών που αναφέρεται στο εν λόγω εδάφιο.

4. Όλες οι κοινοποιήσεις δυνάμει του παρόντος κεφαλαίου πραγματοποιούνται προς τα σημεία επαφής που αναφέρονται στην παράγραφο 2.

ΑΡΘΡΟ 5.12

Διαβουλεύσεις

1. Κάθε συμβαλλόμενο μέρος γνωστοποιεί εγγράφως στο άλλο συμβαλλόμενο μέρος, εντός δύο ημερολογιακών ημερών, κάθε σοβαρό ή σημαντικό κίνδυνο για τη ζωή ή την υγεία των ανθρώπων, των ζώων ή των φυτών, συμπεριλαμβανομένων των καταστάσεων έκτακτης ανάγκης που αφορούν τρόφιμα.

2. Όταν ένα συμβαλλόμενο μέρος έχει σοβαρές ανησυχίες σχετικά με κάποιον κίνδυνο για τη ζωή ή την υγεία των ανθρώπων, των ζώων ή των φυτών, ο οποίος συνδέεται με προϊόντα που αποτελούν αντικείμενο εμπορικών συναλλαγών, πραγματοποιούνται διαβουλεύσεις για αυτήν την κατάσταση κατόπιν αιτήματος και το συντομότερο δυνατόν. Σε αυτήν την περίπτωση, κάθε συμβαλλόμενο μέρος καταβάλλει κάθε δυνατή προσπάθεια για την έγκαιρη παροχή όλων των αναγκαίων πληροφοριών, ώστε να αποφεύγονται οι διαταραχές στο εμπόριο.

3. Οι διαβουλεύσεις που αναφέρονται στην παράγραφο 2 του παρόντος άρθρου μπορούν να πραγματοποιούνται μέσω ηλεκτρονικού ταχυδρομείου, τηλεοπτικής συνεδρίασης ή τηλεφωνικής διάσκεψης. Το συμβαλλόμενο μέρος που υπέβαλε το αίτημα εξασφαλίζει την κατάρτιση των πρακτικών της διαβούλευσης.

ΑΡΘΡΟ 5.13

Μέτρα έκτακτης ανάγκης

1. Σε περίπτωση σοβαρού κινδύνου για τη ζωή ή την υγεία των ανθρώπων, των ζώων ή των φυτών, το συμβαλλόμενο μέρος εισαγωγής μπορεί να λάβει, χωρίς προηγούμενη ειδοποίηση, τα αναγκαία μέτρα για την προστασία της ζωής ή της υγείας των ανθρώπων, των ζώων ή των φυτών. Όσον αφορά τις αποστολές που μεταφέρονται μεταξύ των συμβαλλόμενων μερών, το συμβαλλόμενο μέρος εισαγωγής εξετάζει την καταλληλότερη και αναλογικότερη λύση προκειμένου να αποφευχθούν περιττές διαταραχές στο εμπόριο.

2. Το συμβαλλόμενο μέρος που λαμβάνει τα μέτρα ενημερώνει σχετικά το άλλο συμβαλλόμενο μέρος το συντομότερο δυνατόν, και, σε κάθε περίπτωση, το αργότερο 24 ώρες μετά τη λήψη του μέτρου. Καθένα από τα συμβαλλόμενα μέρη μπορεί να ζητήσει οποιαδήποτε πληροφορία σχετικά με την υγειονομική και φυτοϋγειονομική κατάσταση ή τυχόν μέτρα που έχουν ληφθεί. Το άλλο συμβαλλόμενο μέρος απαντά αμέσως μόλις έχει στη διάθεσή του τις ζητούμενες πληροφορίες.

3. Κατόπιν αιτήματος ενός εκ των συμβαλλόμενων μερών και σύμφωνα με τις διατάξεις του άρθρου 5.12 (Διαβουλεύσεις), τα συμβαλλόμενα μέρη πραγματοποιούν διαβουλεύσεις σχετικά με την κατάσταση εντός 15 ημερολογιακών ημερών από τη γνωστοποίηση. Σκοπός αυτών των διαβουλεύσεων είναι η αποφυγή περιττών διαταραχών στο εμπόριο. Τα συμβαλλόμενα μέρη μπορούν να εξετάζουν εναλλακτικές δυνατότητες για τη διευκόλυνση της εφαρμογής ή της αντικατάστασης των μέτρων.

ΑΡΘΡΟ 5.14

Ισοδυναμία

1. Τα συμβαλλόμενα μέρη δύνανται να αναγνωρίζουν την ισοδυναμία ενός μεμονωμένου μέτρου, μιας ομάδας μέτρων, συστημάτων που εφαρμόζονται σε έναν τομέα ή τμήμα τομέα, σύμφωνα με τις παραγράφους 4 έως 7. Η αναγνώριση της ισοδυναμίας ισχύει για τις εμπορικές συναλλαγές μεταξύ των συμβαλλόμενων μερών οι οποίες αφορούν ζώα και ζωικά προϊόντα, φυτά και φυτικά προϊόντα ή, ανάλογα με την περίπτωση, σχετικά αγαθά.

2. Όταν δεν έχει αναγνωριστεί η ισοδυναμία, οι εμπορικές συναλλαγές διενεργούνται με τους όρους που απαιτούνται από το συμβαλλόμενο μέρος εισαγωγής, ώστε να επιτυγχάνεται το ενδεδειγμένο επίπεδο προστασίας του εν λόγω μέρους.

3. Η αναγνώριση της ισοδυναμίας απαιτεί αξιολόγηση και αποδοχή των ακόλουθων στοιχείων: α) των υφιστάμενων μέτρων ΥΦΠ που περιλαμβάνονται στη νομοθεσία, καθώς και των σχετικών προτύπων και διαδικασιών, συμπεριλαμβανομένων των ελέγχων που αφορούν τα συστήματα επιθεώρησης και πιστοποίησης, ώστε να διασφαλίζεται ότι πληρούνται τα μέτρα ΥΦΠ του συμβαλλόμενου μέρους εξαγωγής και του συμβαλλόμενου μέρους εισαγωγής· β) της τεκμηριωμένης διάρθρωσης των αντίστοιχων αρμόδιων αρχών, της δικαιοδοσίας, της ιεραρχίας, του τρόπου λειτουργίας τους και των διαθέσιμων πόρων τους· και γ) της απόδοσης της σχετικής αρμόδιας αρχής σε ό, τι αφορά τα προγράμματα ελέγχου και τις διασφαλίσεις.

4. Κατά τις εκτιμήσεις τους, τα συμβαλλόμενα μέρη λαμβάνουν υπόψη τη μέχρι στιγμής αποκτηθείσα πείρα.

5. Το συμβαλλόμενο μέρος εισαγωγής αποδέχεται μέτρο υγειονομικής ή φυτοϋγειονομικής προστασίας του συμβαλλόμενου μέρους εξαγωγής ως ισοδύναμο, εφόσον το συμβαλλόμενο μέρος εξαγωγής αποδείξει αντικειμενικώς ότι το εν λόγω μέτρο πληροί το ενδεδειγμένο επίπεδο προστασίας του συμβαλλόμενου μέρους εισαγωγής. Για αυτόν τον σκοπό, επιτρέπεται σε εύλογο βαθμό, κατόπιν αιτήματος, η πρόσβαση του συμβαλλόμενου μέρους εισαγωγής για επιθεωρήσεις, δοκιμές και άλλες σχετικές διαδικασίες.

6. Για την αναγνώριση της ισοδυναμίας, τα συμβαλλόμενα μέρη λαμβάνουν υπόψη τις κατευθυντήριες γραμμές της Codex Alimentarius, της ΠΟΥΖ, της ΔΣΠΦ και της επιτροπής ΥΦΠ του ΠΟΕ.

7. Επιπλέον, σε περιπτώσεις όπου έχει αναγνωριστεί η ισοδυναμία, τα συμβαλλόμενα μέρη μπορούν να συμφωνήσουν σε ένα απλοποιημένο υπόδειγμα για τα επίσημα πιστοποιητικά υγειονομικής ή φυτοϋγειονομικής προστασίας τα οποία απαιτούνται για κάθε αποστολή ζώων ή ζωικών προϊόντων, φυτών ή φυτικών προϊόντων ή άλλων σχετικών αγαθών που προορίζονται για εισαγωγή.

ΑΡΘΡΟ 5.15

Επιτροπή μέτρων υγειονομικής και φυτοϋγειονομικής προστασίας

1. Η επιτροπή μέτρων υγειονομικής και φυτοϋγειονομικής προστασίας (εφεξής «επιτροπή ΥΦΠ»), η οποία ιδρύεται δυνάμει του άρθρου 16.2 (Ειδικές επιτροπές), περιλαμβάνει εκπροσώπους από τις αρμόδιες αρχές των συμβαλλομένων μερών.

2. Η επιτροπή ΥΦΠ θα συνεδριάσει εντός ενός έτους μετά την έναρξη ισχύος της παρούσας συμφωνίας. Στη συνέχεια, θα συνεδριάζει τουλάχιστον μία φορά ετησίως ή όπως έχει συμφωνηθεί από τα συμβαλλόμενα μέρη. Κατά την πρώτη της συνεδρίαση, η επιτροπή ΥΦΠ θα καθορίσει τον εσωτερικό κανονισμό της. Τα μέλη της θα συνεδριάζουν αυτοπροσώπως, μέσω τηλεφωνικής διάσκεψης, τηλεοπτικής συνεδρίασης ή με οποιονδήποτε άλλο τρόπο, όπως έχει συμφωνηθεί από τα συμβαλλόμενα μέρη.

3. Η επιτροπή ΥΦΠ μπορεί να συμφωνήσει στη σύσταση τεχνικών ομάδων εργασίας αποτελούμενων από εμπειρογνώμονες των συμβαλλόμενων μερών, οι οποίες αναλαμβάνουν τον προσδιορισμό και την αντιμετώπιση τεχνικών και επιστημονικών ζητημάτων που προκύπτουν από το παρόν κεφάλαιο, καθώς και τη διερεύνηση δυνατοτήτων περαιτέρω συνεργασίας σε θέματα ΥΦΠ τα οποία παρουσιάζουν αμοιβαίο ενδιαφέρον. Σε περιπτώσεις όπου χρειάζονται επιπλέον ειδικές γνώσεις, άλλα άτομα εκτός από τους εκπροσώπους των συμβαλλόμενων μερών μπορούν να συμμετέχουν στις εργασίες μίας τεχνικής ομάδας εργασίας.

4. Η επιτροπή ΥΦΠ μπορεί να εξετάζει οποιοδήποτε θέμα σχετικό με την αποτελεσματική λειτουργία του παρόντος κεφαλαίου. Ειδικότερα, έχει τις ακόλουθες αρμοδιότητες και τα ακόλουθα καθήκοντα: α) να αναπτύσσει τις αναγκαίες διαδικασίες ή διευθετήσεις για την εφαρμογή του παρόντος κεφαλαίου, καθώς και των παραρτημάτων 5-Α και 5-Β· β) να παρακολουθεί την εφαρμογή του παρόντος κεφαλαίου· και γ) να παρέχει ένα φόρουμ για τη συζήτηση των προβλημάτων που προκύπτουν από την εφαρμογή ορισμένων μέτρων ΥΦΠ, με σκοπό την επίτευξη αμοιβαία αποδεκτών λύσεων. Στο πλαίσιο αυτό, κατόπιν αιτήματος ενός συμβαλλόμενου μέρους, η επιτροπή ΥΦΠ συνεδριάζει επειγόντως με σκοπό τη διεξαγωγή διαβουλεύσεων. Οι διαβουλεύσεις αυτές διεξάγονται με την επιφύλαξη των δικαιωμάτων και των υποχρεώσεων των συμβαλλομένων μερών βάσει των κεφαλαίων δεκατέσσερα (Επίλυση διαφορών) και δεκαπέντε (Μηχανισμός διαμεσολάβησης).

5. Η επιτροπή ΥΦΠ ανταλλάσσει πληροφορίες, ειδικές γνώσεις και εμπειρίες στον τομέα της καλής διαβίωσης των ζώων, με στόχο την προώθηση της συνεργασίας μεταξύ των συμβαλλόμενων μερών σε ό,τι αφορά την καλή διαβίωση των ζώων.

6. Μέσω απόφασης στο πλαίσιο της επιτροπής ΥΦΠ, τα συμβαλλόμενα μέρη μπορούν να εγκρίνουν συστάσεις και αποφάσεις σχετικά με τη χορήγηση αδειών εισαγωγής, την ανταλλαγή πληροφοριών, τη διαφάνεια, την αναγνώριση της περιφερειοποίησης, την ισοδυναμία και τα εναλλακτικά μέτρα, καθώς και με κάθε άλλο ζήτημα που αναφέρεται στις παραγράφους 4 και 5.

ΑΡΘΡΟ 5.16

Τεχνικές διαβουλεύσεις

1. Σε περίπτωση που ένα συμβαλλόμενο μέρος θεωρεί ότι ένα μέτρο του άλλου συμβαλλόμενου μέρους αντίκειται ή ενδέχεται να αντίκειται στις υποχρεώσεις που προβλέπονται στο παρόν κεφάλαιο και θεωρεί ότι το μέτρο προκαλεί ή ενδέχεται να προκαλεί αδικαιολόγητες διαταραχές στο εμπόριο, μπορεί να ζητήσει την πραγματοποίηση τεχνικών διαβουλεύσεων στο πλαίσιο της επιτροπής ΥΦΠ, με σκοπό την εξεύρεση αμοιβαία αποδεκτών λύσεων. Τις διαβουλεύσεις αυτές διευκολύνουν οι αρμόδιες αρχές που ορίζονται στο παράρτημα 5-Α.

2. Οι τεχνικές διαβουλεύσεις στο πλαίσιο της επιτροπής ΥΦΠ θεωρείται ότι έχουν ολοκληρωθεί σε διάστημα 30 ημερών από την ημερομηνία υποβολής του σχετικού αιτήματος για τεχνικές διαβουλεύσεις, εκτός αν τα συμβαλλόμενα μέρη που μετέχουν στις διαβουλεύσεις συμφωνήσουν να τις συνεχίσουν. Οι τεχνικές διαβουλεύσεις μπορούν να πραγματοποιούνται μέσω τηλεφωνικής διάσκεψης, τηλεοπτικής συνεδρίασης ή με οποιοδήποτε άλλο μηχανισμό συμφωνηθεί από τα συμβαλλόμενα μέρη.







ΚΕΦΑΛΑΙΟ ΕΞΙ

ΔΙΕΥΚΟΛΥΝΣΗ ΤΕΛΩΝΕΙΑΚΩΝ ΔΙΑΔΙΚΑΣΙΩΝ ΚΑΙ ΕΜΠΟΡΙΚΩΝ ΣΥΝΑΛΛΑΓΩΝ

ΑΡΘΡΟ 6.1

Στόχοι

1. Τα συμβαλλόμενα μέρη αναγνωρίζουν τη σημασία των ζητημάτων που αφορούν τη διευκόλυνση των τελωνειακών διαδικασιών και των εμπορικών συναλλαγών στο μεταβαλλόμενο παγκόσμιο εμπορικό περιβάλλον. Τα συμβαλλόμενα μέρη συμφωνούν να ενισχύσουν τη συνεργασία τους στον συγκεκριμένο τομέα, προκειμένου να εξασφαλίσουν ότι η σχετική νομοθεσία και διαδικασίες, καθώς και η διοικητική ικανότητα των σχετικών διοικητικών αρχών, πληρούν τους στόχους που αφορούν την προώθηση της διευκόλυνσης των εμπορικών συναλλαγών, διασφαλίζοντας παράλληλα τον αποτελεσματικό τελωνειακό έλεγχο.

2. Για τον εν λόγω σκοπό, τα συμβαλλόμενα μέρη συμφωνούν ότι η νομοθεσία δεν πρέπει να εισάγει διακρίσεις και ότι οι τελωνειακές διαδικασίες πρέπει να βασίζονται στη χρήση σύγχρονων μεθόδων και αποτελεσματικών ελέγχων για την καταπολέμηση της απάτης και την προστασία του νόμιμου εμπορίου.

3. Τα συμβαλλόμενα μέρη αναγνωρίζουν ότι οι θεμιτοί στόχοι δημόσιας πολιτικής, συμπεριλαμβανομένων αυτών που συνδέονται με την ασφάλεια και την πρόληψη της απάτης, δεν πρέπει να διακυβεύονται με κανέναν τρόπο.

ΑΡΘΡΟ 6.2

Αρχές

1. Τα συμβαλλόμενα μέρη συμφωνούν ότι οι αντίστοιχες τελωνειακές διατάξεις και διαδικασίες τους βασίζονται: α) σε διεθνείς πράξεις και πρότυπα που εφαρμόζονται στον τομέα των τελωνειακών διαδικασιών και των εμπορικών συναλλαγών και τα οποία έχουν αποδεχθεί τα αντίστοιχα συμβαλλόμενα μέρη, συμπεριλαμβανομένων των κύριων στοιχείων της αναθεωρημένης σύμβασης του Κιότο για την απλούστευση και εναρμόνιση των τελωνειακών διαδικασιών, της διεθνούς σύμβασης για το εναρμονισμένο σύστημα περιγραφής και κωδικοποίησης των εμπορευμάτων, καθώς και του πλαισίου προτύπων για την ασφάλεια και τη διευκόλυνση του παγκόσμιου εμπορίου (εφεξής «πλαίσιο προτύπων SAFE») του Παγκόσμιου Οργανισμού Τελωνείων (εφεξής «ΠΟΤ»)· β) στην προστασία του νόμιμου εμπορίου μέσω της αποτελεσματικής εφαρμογής και τήρησης των νομοθετικών απαιτήσεων· γ) σε νομοθετικές πράξεις οι οποίες αποφεύγουν τη δημιουργία περιττών ή μεροληπτικών επιβαρύνσεων στους οικονομικούς φορείς, προβλέπουν την περαιτέρω διευκόλυνση του εμπορίου για τους οικονομικούς φορείς με υψηλό επίπεδο συμμόρφωσης, και εξασφαλίζουν την παροχή διασφαλίσεων έναντι της απάτης και των παράνομων ή ζημιογόνων δραστηριοτήτων· και δ) σε κανόνες με τους οποίους διασφαλίζεται ότι οποιαδήποτε κύρωση που επιβάλλεται για παραβιάσεις των τελωνειακών κανονισμών ή των διαδικαστικών απαιτήσεων είναι ανάλογη της παραβίασης και δεν συνεπάγεται διακριτική μεταχείριση και ότι, κατά την εφαρμογή τους, δεν καθυστερεί αδικαιολόγητα τη θέση των αγαθών σε ελεύθερη κυκλοφορία.

2. Για να βελτιωθούν οι μέθοδοι εργασίας, καθώς και για να διασφαλιστούν η αποφυγή διακρίσεων, η διαφάνεια, η αποτελεσματικότητα, η ακεραιότητα και η πλήρης απόδοση ευθυνών για τις διάφορες πράξεις, τα συμβαλλόμενα μέρη: α) απλουστεύουν τις απαιτήσεις και τις διατυπώσεις, εφόσον είναι δυνατόν, σε ό,τι αφορά την ταχεία παράδοση και διασάφηση των αγαθών· και β) καταβάλλουν προσπάθειες για την περαιτέρω απλούστευση και τυποποίηση των δεδομένων και των εγγράφων που ζητούν οι τελωνειακές και άλλες υπηρεσίες.

ΑΡΘΡΟ 6.3

Τελωνειακή συνεργασία

1. Τα συμβαλλόμενα μέρη συνεργάζονται σε τελωνειακά θέματα μεταξύ των αντίστοιχων αρχών τους, προκειμένου να εξασφαλίσουν την επίτευξη των στόχων που ορίζονται στο άρθρο 6.1 (Στόχοι).

2. Προκειμένου να ενισχυθεί η συνεργασία σε τελωνειακά θέματα, τα συμβαλλόμενα μέρη, μεταξύ άλλων: α) ανταλλάσσουν πληροφορίες σχετικά με την αντίστοιχη τελωνειακή νομοθεσία, την εφαρμογή της, καθώς και τις τελωνειακές διαδικασίες τους, ιδίως σε σχέση με τους ακόλουθους τομείς: i) απλούστευση και εκσυγχρονισμό των τελωνειακών διαδικασιών· ii) επιβολή των δικαιωμάτων διανοητικής ιδιοκτησίας από τις τελωνειακές αρχές στα σύνορα· iii) πράξεις διαμετακόμισης και μεταφόρτωση· και iv) σχέσεις με την επιχειρηματική κοινότητα· β) εξετάζουν την ανάπτυξη κοινών πρωτοβουλιών σχετικά με τις διαδικασίες εισαγωγής, εξαγωγής και άλλες τελωνειακές διαδικασίες, καθώς και για την εξασφάλιση της αποτελεσματικής εξυπηρέτησης της επιχειρηματικής κοινότητας· γ) εργάζονται από κοινού σε σχετικές με τα τελωνεία πτυχές της διασφάλισης και της διευκόλυνσης της αλυσίδας εφοδιασμού του διεθνούς εμπορίου σύμφωνα με το πλαίσιο SAFE· δ) θεσπίζουν, εφόσον κρίνεται αναγκαίο, την αμοιβαία αναγνώριση των αντίστοιχων τεχνικών διαχείρισης κινδύνου, των προτύπων κινδύνου, των ελέγχων ασφάλειας και των προγραμμάτων εμπορικής εταιρικής σχέσης, συμπεριλαμβανομένων πτυχών όπως η διαβίβαση δεδομένων και τα πλεονεκτήματα που καθορίζονται με κοινή συμφωνία· και ε) ενισχύουν τον συντονισμό σε διεθνείς οργανισμούς όπως ο ΠΟΕ και ο ΠΟΤ.

ΑΡΘΡΟ 6.4

Διαμετακόμιση και μεταφόρτωση

1. Κάθε συμβαλλόμενο μέρος εξασφαλίζουν την απλούστευση και τον αποτελεσματικό έλεγχο των μεταφορτώσεων και των πράξεων διαμετακόμισης που πραγματοποιούνται μέσα από το έδαφός τους.

2. Τα συμβαλλόμενα μέρη προωθούν και εφαρμόζουν περιφερειακές ρυθμίσεις διαμετακόμισης με σκοπό τη διευκόλυνση του εμπορίου.

3. Τα συμβαλλόμενα μέρη εξασφαλίζουν τη συνεργασία και τον συντονισμό μεταξύ όλων των οικείων αρμόδιων αρχών και υπηρεσιών που βρίσκονται στα αντίστοιχα εδάφη τους με σκοπό τη διευκόλυνση της διαμετακόμισης.

ΑΡΘΡΟ 6.5

Εκ των προτέρων έκδοση αποφάσεων

Πριν από την εισαγωγή αγαθών στο έδαφός του και σύμφωνα με τη νομοθεσία και τις διαδικασίες του, κάθε συμβαλλόμενο μέρος, εκδίδει σε εμπόρους που είναι εγκατεστημένοι στο έδαφός του, μέσω των τελωνειακών ή άλλων αρμόδιων αρχών εκ των προτέρων γραπτές αποφάσεις για τους, σχετικά με τη δασμολογική κατάταξη, την καταγωγή και κάθε άλλο ζήτημα που αποφασίζεται από το συμβαλλόμενο μέρος.

ΑΡΘΡΟ 6.6

Απλουστευμένο τελωνειακό καθεστώς

1. Κάθε συμβαλλόμενο μέρος παρέχει απλουστευμένες διαδικασίες εισαγωγής και εξαγωγής οι οποίες είναι διαφανείς και αποτελεσματικές, με στόχο τη μείωση του κόστους και την αύξηση της προβλεψιμότητας για τους οικονομικούς φορείς, συμπεριλαμβανομένων των μικρών και μεσαίων επιχειρήσεων. Παρέχεται επίσης ευκολότερη πρόσβαση σε τελωνειακές απλουστεύσεις για τους εγκεκριμένους εμπόρους, σύμφωνα με αντικειμενικά και αμερόληπτα κριτήρια.

2. Για τη διεκπεραίωση των διατυπώσεων που απαιτούνται για την υπαγωγή των αγαθών σε ένα τελωνειακό καθεστώς χρησιμοποιείται ένα μόνο έγγραφο τελωνειακής διασάφησης ή ηλεκτρονικό ισοδύναμο αυτού.

3. Τα συμβαλλόμενα μέρη εφαρμόζουν σύγχρονες τελωνειακές τεχνικές, οι οποίες περιλαμβάνουν μεθόδους εκτίμησης της επικινδυνότητας και ελέγχου μετά τον εκτελωνισμό, με στόχο την απλούστευση και τη διευκόλυνση της εισαγωγής και της θέσης των αγαθών σε ελεύθερη κυκλοφορία.

4. Τα συμβαλλόμενα μέρη προωθούν την προοδευτική ανάπτυξη και χρήση συστημάτων, συμπεριλαμβανομένων εκείνων που βασίζονται στην τεχνολογία πληροφοριών, ώστε να διευκολύνεται η ηλεκτρονική ανταλλαγή δεδομένων μεταξύ των αντίστοιχων εμπόρων, των τελωνειακών αρχών και άλλων συναφών υπηρεσιών.

ΑΡΘΡΟ 6.7

Θέση των αγαθών σε ελεύθερη κυκλοφορία

Κάθε συμβαλλόμενο μέρος εξασφαλίζει ότι οι τελωνειακές αρχές του, οι συνοριακές αρχές του ή άλλες αρμόδιες υπηρεσίες του εφαρμόζουν απαιτήσεις και διαδικασίες οι οποίες:

α) προβλέπουν την άμεση θέση των αγαθών σε ελεύθερη κυκλοφορία εντός χρονικής περιόδου όχι μεγαλύτερης εκείνης που απαιτείται για την εξασφάλιση της συμμόρφωσης με τους τελωνειακούς και άλλους σχετικούς με το εμπόριο νόμους και διατυπώσεις·

β) προβλέπουν επεξεργασία πριν από την άφιξη (δηλαδή εκ των προτέρων ηλεκτρονική υποβολή και, ενδεχομένως, επεξεργασία των πληροφοριών πριν από την άφιξη των αγαθών), προκειμένου να καταστεί δυνατή η θέση των αγαθών σε ελεύθερη κυκλοφορία ταυτόχρονα με την άφιξη· και

γ) προβλέπουν τη θέση των αγαθών σε ελεύθερη κυκλοφορία χωρίς την καταβολή δασμών, με την επιφύλαξη της παροχής εγγύησης, εφόσον απαιτείται, σύμφωνα με τη νομοθεσία του οικείου συμβαλλόμενου μέρους, προκειμένου να διασφαλιστεί η τελική πληρωμή των δασμών.

ΑΡΘΡΟ 6.8

Τέλη και επιβαρύνσεις

1. Τα τέλη και οι επιβαρύνσεις επιβάλλονται μόνο για υπηρεσίες που παρέχονται σε σχέση με τις συγκεκριμένες εισαγωγές ή εξαγωγές και για κάθε διατύπωση που απαιτείται για την πραγματοποίηση των εν λόγω εισαγωγών ή εξαγωγών. Δεν υπερβαίνουν το κατά προσέγγιση κόστος της παρεχόμενης υπηρεσίας και δεν υπολογίζονται κατ’ αξία.

2. Οι πληροφορίες σχετικά με τα τέλη και τις επιβαρύνσεις δημοσιεύονται σε επίσημα καθορισμένο μέσο που μπορεί να περιλαμβάνει το διαδίκτυο. Στις πληροφορίες περιλαμβάνεται η αιτιολόγηση του τέλους ή της επιβάρυνσης για την παρεχόμενη υπηρεσία, η αρμόδια αρχή, το τέλος ή η επιβάρυνση που θα εφαρμοστεί, η προθεσμία και ο τρόπος πληρωμής.

3. Δεν επιβάλλονται νέα ή τροποποιημένα τέλη και επιβαρύνσεις πριν από τη δημοσίευση των πληροφοριών σύμφωνα με την παράγραφο 2 και πριν δοθεί δυνατότητα πρόσβασης στις πληροφορίες.

ΑΡΘΡΟ 6.9

Εκτελωνιστές

Τα συμβαλλόμενα μέρη συμφωνούν ότι οι αντίστοιχες τελωνειακές διατάξεις και διαδικασίες τους δεν απαιτούν την υποχρεωτική χρήση εκτελωνιστών. Εφόσον χορηγήσουν άδειες σε εκτελωνιστές, τα συμβαλλόμενα μέρη εφαρμόζουν διαφανείς, αμερόληπτους και αναλογικούς κανόνες.

ΑΡΘΡΟ 6.10

Έλεγχοι πριν από την αποστολή

Τα συμβαλλόμενα μέρη συμφωνούν ότι οι αντίστοιχες τελωνειακές διατάξεις και διαδικασίες τους δεν απαιτούν την υποχρεωτική διεξαγωγή ελέγχων πριν από την αποστολή, όπως αυτοί ορίζονται στη συμφωνία για τον έλεγχο πριν από την αποστολή, ή την πραγματοποίηση από ιδιωτικές εταιρείες οποιασδήποτε άλλης δραστηριότητας ελέγχου στον προορισμό, πριν από τον εκτελωνισμό.

ΑΡΘΡΟ 6.11

Δασμολογητέες αξίες

1. Τα συμβαλλόμενα μέρη καθορίζουν τη δασμολογητέα αξία των αγαθών σύμφωνα με τη συμφωνία για τη δασμολογητέα αξία.

2. Τα συμβαλλόμενα μέρη συνεργάζονται με σκοπό την επίτευξη κοινής προσέγγισης σε ζητήματα που αφορούν τη δασμολογητέα αξία.

ΑΡΘΡΟ 6.12

Διαχείριση κινδύνων

1. Κάθε συμβαλλόμενο μέρος στηρίζει τις διαδικασίες εξέτασης και παραλαβής, καθώς και τις διαδικασίες επαλήθευσης μετά την εισαγωγή που εφαρμόζει, σε αρχές και και στη χρήση ελέγχων εκτίμησης της επικινδυνότητας, και όχι στην αναλυτική εξέταση κάθε αποστολής προκειμένου να διαπιστωθεί η συμμόρφωσή της με όλες τις απαιτήσεις εισαγωγής.

2. Τα συμβαλλόμενα μέρη συμφωνούν να θεσπίζουν και να εφαρμόζουν τις απαιτήσεις ελέγχου και τις διαδικασίες εισαγωγής, εξαγωγής, διαμετακόμισης και μεταφόρτωσης που ακολουθούν σε σχέση με τα προϊόντα με βάση τις αρχές διαχείρισης κινδύνου οι οποίες εφαρμόζονται με στόχο την εστίαση των μέτρων συμμόρφωσης στις συναλλαγές που χρήζουν προσοχής.

ΑΡΘΡΟ 6.13

Ενιαία θυρίδα

Κάθε συμβαλλόμενο μέρος καταβάλλει κάθε δυνατή προσπάθεια για την ανάπτυξη ή τη διατήρηση συστημάτων ενιαίας θυρίδας με στόχο τη διευκόλυνση της ενιαίας, ηλεκτρονικής υποβολής όλων των πληροφοριών που απαιτούνται από τις τελωνειακές και άλλες νομοθετικές διατάξεις για την εξαγωγή, εισαγωγή και διαμετακόμιση αγαθών.

ΑΡΘΡΟ 6.14

Διαδικασίες προσφυγής

1. Κάθε συμβαλλόμενο μέρος παρέχει αποτελεσματικές, άμεσες, αμερόληπτες και εύκολα προσβάσιμες διαδικασίες για την κατοχύρωση του δικαιώματος προσφυγής κατά των διοικητικών ενεργειών, κανόνων και αποφάσεων των τελωνειακών ή άλλων αρμόδιων αρχών που επηρεάζουν την εισαγωγή, εξαγωγή ή που επηρεάζουν τη διαμετακόμιση προϊόντων.

2. Οι διαδικασίες προσφυγής μπορούν να περιλαμβάνουν διοικητική επανεξέταση από την εποπτεύουσα αρχή και δικαστικό έλεγχο των αποφάσεων που έχουν ληφθεί σε διοικητικό επίπεδο, σύμφωνα με τη νομοθεσία των συμβαλλόμενων μερών.

ΑΡΘΡΟ 6.15

Διαφάνεια

1. Κάθε συμβαλλόμενο μέρος δημοσιεύει ή διαθέτει με άλλον τρόπο, όπως μεταξύ άλλων με ηλεκτρονικά μέσα, τη νομοθεσία, τους κανονισμούς και τις διοικητικές διαδικασίες και άλλες απαιτήσεις που εφαρμόζει σε σχέση με τη διευκόλυνση των τελωνειακών διαδικασιών και των εμπορικών συναλλαγών.

2. Κάθε συμβαλλόμενο μέρος ορίζει ή διατηρεί ένα ή περισσότερα κέντρα επαφής ή παροχής πληροφοριών για την υποβολή των ερωτήσεων των ενδιαφερομένων σχετικά με θέματα που αφορούν τη διευκόλυνση των τελωνειακών διαδικασιών και των εμπορικών συναλλαγών.

ΑΡΘΡΟ 6.16

Σχέσεις με την επιχειρηματική κοινότητα

Τα συμβαλλόμενα μέρη συμφωνούν:

α) στη σημασία των έγκαιρων διαβουλεύσεων με εκπροσώπους του εμπορικού κλάδου, κατά την διαμόρφωση νομοθετικών προτάσεων και γενικών διαδικασιών σχετικά με ζητήματα που αφορούν τη διευκόλυνση των τελωνειακών διαδικασιών και των εμπορικών συναλλαγών·για αυτόν τον σκοπό, διεξάγονται διαβουλεύσεις μεταξύ των τελωνειακών αρχών και της επιχειρηματικής κοινότητας ανάλογα με την περίπτωση·

β) να δημοσιεύουν ή να διαθέτουν με άλλο τρόπο, στο μέτρο του δυνατού με ηλεκτρονικά μέσα, αφενός τη νέα νομοθεσία και τις γενικές διαδικασίες σχετικά με ζητήματα που αφορούν τη διευκόλυνση των τελωνειακών διαδικασιών και των εμπορικών συναλλαγών, πριν από την εφαρμογή της εν λόγω νομοθεσίας και των διαδικασιών, και, αφετέρου, κάθε μεταβολή και ερμηνεία της εν λόγω νομοθεσίας και διαδικασιών· πρέπει επίσης να θέτουν στη διάθεση του κοινού σχετικές ανακοινώσεις διοικητικού περιεχομένου, συμπεριλαμβανομένων των απαιτήσεων των υπηρεσιών και των διαδικασιών εγγραφής, των ωρών και των διαδικασιών λειτουργίας των τελωνειακών υπηρεσιών στους λιμένες και στα σημεία διέλευσης των συνόρων, καθώς και των σημείων επαφής που είναι αρμόδια για την παροχή πληροφοριών·

γ) στην ανάγκη για ένα εύλογο χρονικό διάστημα ανάμεσα στη δημοσίευση νέων ή τροποποιημένων νομοθετικών διατάξεων, διαδικασιών και τελών ή επιβαρύνσεων και την έναρξη ισχύος τους, με την επιφύλαξη των θεμιτών στόχων δημόσιας πολιτικής (π.χ. αλλαγές στους δασμολογικούς συντελεστές)· και

δ) να εξασφαλίζουν ότι οι αντίστοιχες τελωνειακές και συναφείς απαιτήσεις και διαδικασίες τους εξακολουθούν να ανταποκρίνονται στις ανάγκες της εμπορικής κοινότητας, ακολουθούν βέλτιστες πρακτικές και ότι οι απαιτήσεις και διαδικασίες περιορίζουν στον ελάχιστο δυνατό βαθμό το εμπόριο.

ΑΡΘΡΟ 6.17

Επιτροπή για την τελωνειακή συνεργασία

1. Η επιτροπή για την τελωνειακή συνεργασία η οποία ιδρύεται βάσει του άρθρου 16.2 (Ειδικές επιτροπές) αποτελείται από εκπροσώπους τελωνειακών και άλλων αρχών των συμβαλλόμενων μερών. Η επιτροπή για την τελωνειακή συνεργασία διασφαλίζει τη σωστή λειτουργία του παρόντος κεφαλαίου, του πρωτοκόλλου 1 και τυχόν πρόσθετων διατάξεων σχετικών με τελωνειακές διαδικασίες, οι οποίες δύνανται να συμφωνηθούν μεταξύ των συμβαλλόμενων μερών. Τα συμβαλλόμενα μέρη μπορούν να εξετάζουν και να λαμβάνουν αποφάσεις, στο πλαίσιο της επιτροπής για την τελωνειακή συνεργασία, σχετικά με όλα τα θέματα που ανακύπτουν βάσει των παραπάνω.

2. Στο πλαίσιο της επιτροπής για την τελωνειακή συνεργασία, τα συμβαλλόμενα μέρη μπορούν να εγκρίνουν συστάσεις και να λαμβάνουν αποφάσεις σχετικά με την αμοιβαία αναγνώριση των τεχνικών διαχείρισης κινδύνου, των προτύπων κινδύνου, των ελέγχων ασφάλειας και των προγραμμάτων εμπορικής εταιρικής σχέσης, συμπεριλαμβανομένων πτυχών όπως η διαβίβαση δεδομένων και τα πλεονεκτήματα που καθορίζονται με κοινή συμφωνία, καθώς και κάθε άλλο θέμα που καλύπτεται από την παράγραφο 1.

3. Τα συμβαλλόμενα μέρη μπορούν να συμφωνούν στην πραγματοποίηση συναντήσεων ad hoc για οποιοδήποτε τελωνειακό ζήτημα, συμπεριλαμβανομένων των κανόνων καταγωγής και τυχόν πρόσθετων διατάξεων σχετικών με τελωνειακές διαδικασίες, όπως έχουν συμφωνηθεί μεταξύ των συμβαλλόμενων μερών. Μπορούν επίσης να δημιουργούν υποομάδες για συγκεκριμένα θέματα, ανάλογα με την περίπτωση.







ΚΕΦΑΛΑΙΟ ΕΠΤΑ

ΜΗ ΔΑΣΜΟΛΟΓΙΚΑ ΕΜΠΟΔΙΑ ΣΤΟ ΕΜΠΟΡΙΟ ΚΑΙ ΤΙΣ ΕΠΕΝΔΥΣΕΙΣ ΟΣΟΝ ΑΦΟΡΑ ΤΗΝ ΠΑΡΑΓΩΓΗ ΕΝΕΡΓΕΙΑΣ ΑΠΟ ΑΝΑΝΕΩΣΙΜΕΣ ΠΗΓΕΣ

ΑΡΘΡΟ 7.1

Στόχοι

Σύμφωνα με τις παγκόσμιες προσπάθειες για τη μείωση των εκπομπών αερίων του θερμοκηπίου, τα συμβαλλόμενα μέρη συμμερίζονται τον στόχο της προώθησης, της ανάπτυξης και της αύξησης της παραγωγής ενέργειας από ανανεώσιμες και βιώσιμες μη ορυκτές πηγές, ιδίως μέσω της διευκόλυνσης των τελωνειακών διαδικασιών και των εμπορικών συναλλαγών. Για αυτόν τον σκοπό, τα συμβαλλόμενα μέρη συνεργάζονται προς την κατεύθυνση της εξάλειψης ή της μείωσης των δασμών καθώς και των μη δασμολογικών εμποδίων και συνεργάζονται για την προώθηση της κανονιστικής σύγκλισης με ή προς τα περιφερειακά και διεθνή πρότυπα.

ΑΡΘΡΟ 7.2

Ορισμοί

Για τους σκοπούς του παρόντος κεφαλαίου:

α) «απαίτηση τοπικού περιεχομένου»: i) όσον αφορά τα αγαθά, μια απαίτηση που επιβάλλει σε μια επιχείρηση να αγοράζει ή να πωλεί αγαθά εγχώριας καταγωγής ή αγαθά από εγχώρια πηγή, η οποία εν λόγω απαίτηση ορίζεται σε σχέση είτε με συγκεκριμένα προϊόντα, είτε με τον όγκο ή την αξία των προϊόντων, είτε με ποσοστό του όγκου ή της αξίας της τοπικής της παραγωγής· ii) όσον αφορά τις υπηρεσίες, μια απαίτηση η οποία περιορίζει την επιλογή του παρόχου υπηρεσιών ή της παρεχόμενης υπηρεσίας σε βάρος των υπηρεσιών ή των παρόχων υπηρεσιών του άλλου συμβαλλόμενου μέρους·

β) «μέτρο»: κάθε μέτρο που λαμβάνεται στο πλαίσιο του παρόντος κεφαλαίου από ένα συμβαλλόμενο μέρος υπό μορφή νόμου, κανονισμού, κανόνα, διαδικασίας, απόφασης, διοικητικής πράξης ή υπό οποιαδήποτε άλλη μορφή·

γ) «μέτρα που απαιτούν την ανάπτυξη εταιρικών σχέσεων με τοπικές εταιρείες»: κάθε απαίτηση για θέσπιση ή διαχείριση από κοινού με τοπικές εταιρείες ή άλλες επιχειρήσεις κάθε νομικής οντότητας, όπως είναι μια εταιρεία, ένας οικονομικός συνασπισμός μεγάλων επιχειρήσεων, μια προσωπική εταιρεία, μια κοινή επιχείρηση ή για ένταξη σε άλλες συμβατικές σχέσεις·

δ) «αντισταθμιστικές ρήτρες»: οποιεσδήποτε προϋποθέσεις που ενθαρρύνουν την τοπική ανάπτυξη, όπως η μη δικαιολογημένη χορήγηση αδειών εκμετάλλευσης τεχνολογίας, επένδυση, υποχρέωση σύναψης σύμβασης με συγκεκριμένο χρηματοπιστωτικό ίδρυμα, αντισταθμιστικό εμπόριο και παρόμοιες απαιτήσεις·

ε) «πάροχος υπηρεσιών»: ο όρος αυτός έχει την έννοια που του αποδίδεται στην παράγραφο ιβ) του άρθρου 8.2 (Ορισμοί).

ΑΡΘΡΟ 7.3

Πεδίο εφαρμογής

1. Οι διατάξεις του παρόντος κεφαλαίου αφορούν τα μέτρα που μπορούν να επηρεάσουν το εμπόριο και τις επενδύσεις μεταξύ των συμβαλλόμενων μερών σε σχέση με την παραγωγή ενέργειας από ανανεώσιμες και βιώσιμες μη ορυκτές πηγές, δηλαδή αιολική, ηλιακή, αεροθερμική, γεωθερμική, υδροθερμική ενέργεια και ενέργεια των ωκεανών, υδροηλεκτρική ενέργεια, καθώς και ενέργεια από βιομάζα, αέρια χώρων υγειονομικής ταφής, αέρια από εγκαταστάσεις επεξεργασίας λυμάτων και βιοαέρια, δεν αφορά όμως τα προϊόντα από τα οποία παράγεται ενέργεια.

2. Το παρόν κεφάλαιο δεν αφορά έργα έρευνας και ανάπτυξης, ούτε έργα επίδειξης που πραγματοποιούνται